title: Sakari Huovinen

text: Huovinen perusti 1988 Suomen ensimmäisen sijoittajaviestintään erikoistuneen suunnittelutoimiston H&B Communications Oy:n, joka konsultoi 1990-luvulla kymmenien suomalaisyritysten pörssilistautumiseen ja sijoittajaviestintään liittyvissä kysymyksissä ja toteutuksissa. Huovinen myi omistamansa yrityksen liiketoiminnan ruotsalaiselle Kreab Ab:lle 1998 ja jäi toimitusjohtajana pois yhtiön toiminnasta 2001.


title: Sakari Huovinen

text: Huovinen väitteli oikeustieteen tohtoriksi vuonna 2004 ja toimi sen jälkeen Helsingin yliopiston Kansainvälisen talousoikeuden instituutin vanhempana tutkijana 2005-2010. Huovisen tutkimuskohteena olivat erityisesti itsesääntelyn keinot ja media. Lukuisia viestinnän asiantuntijatyöryhmien ja neuvottelukuntien jäsenyyksiä.


title: Sakari Huovinen

text: Vuodesta 2010 lähtien hän on toiminut varainhankinnassa vähävaraisten lasten ja nuorten elinolojen parantamiseksi. Hän on Tukikummit-säätiön hallituksen jäsen vuodesta 2011 ja oli varapuheenjohtajana 2013-2015. Hän oli presidentti Sauli Niinistön käynnistämän lasten ja nuorten syrjäytymistä ehkäisevän hankkeen koordinaattori 2012-2014.


title: Taunggyi

text: Taunggyi on Myanmarin Shan-osavaltion pääkaupunki. Taunggyi sijaitsee Inlejärven koillispuolella maan keskiosassa. Brittivallan aikana kaupunkiin sijoitettiin hallintovirastoja.


title: Vilhunen

text: Vilhunen on seuraavien suomalaisten sukunimi:


title: Paolo Andreucci

text: Paolo Andreucci (s. 21. huhtikuuta 1965 Castelnuovo di Garfagnana) on italialainen ralliautoilija. Nykyisin hänen kartanlukijanaan toimii Anna Andreussi.


title: Paolo Andreucci

text: Andreucci osallistui ensimmäiseen rallin maailmanmestaruussarjan osakilpailuun jo vuonna 1989 Portugalissa sijoittuen kahdeksanneksi Lancialla ja saavuttaen uransa ensimmäiset kolme MM-pistettä. Noilla pisteillä Andreucci sijoittui sarjassa sijalle 58. Toisen kerran Andreucci pääsi pisteille vasta kahdennessatoista MM-rallissaan, vuoden 2015 Italian rallissa ollen niin ikään kahdeksas Peugeotilla.


title: Paolo Andreucci

text: Andreucci on voittanut kahdesti IRC-sarjassa Sanremon rallin.


title: Gustavo Saba

text: Gustavo Saba (s. 24. heinäkuuta 1979) on paraguaylainen ralliautoilija. Hänen kartanlukijanaan toimii argentiinalainen Diego Cagnotti.


title: Gustavo Saba

text: Saba debytoi rallin maailmanmestaruussarjassa vuoden 2012 Argentiinan rallissa Mitsubishillä kartanlukijanaan maanmiehensä Victor Aguilera. Tuloksena oli tuolloin keskeytys. Ensimmäiset MM-pisteensä Saba saavutti neljännestä osakilpailustaan, vuoden 2015 Argentiinan rallista.


title: Mikko Ivalo

text: Ernst Mikael (Mikko Ernesti) Ivalo (sukunimi aik. "Ingman"; 3. tammikuuta 1903 Maarianhamina – 2. elokuuta 1966) oli suomalainen diplomi-insinööri ja Valtion rautateiden teknillinen johtaja.


title: Mikko Ivalo

text: Ivalon vanhemmat olivat lehtori Robert Michael (Mikael) Ingman (1875–1934) ja Maria Emilia Haapanen (1876–1934). Ivalo pääsi ylioppilaaksi Vaasan suomalaisesta lyseosta 1921 ja hän valmistui diplomi-insinööriksi Teknillisen korkeakoulun koneinsinööriosaston koneenrakennuksen opintosuunnalta vuonna 1928.


title: Mikko Ivalo

text: Ivalo oli Valtion rautateillä 2. luokan koneinsinöörinä vuodesta 1937 ja 1. luokan koneinsinöörinä 1941–1942 ja 1945–1949. Hän oli välillä Fiskarsin jousitehtaan johtajana 1942–1945 ja toimi Valtionrautateiden koneosaston johtajana 1949–1960. Ivalo toimi myös opettajana valtionrautateiden järjestämillä oppikursseilla ja hän oli varajohtajana Ammattienedistämislaitoksessa 1937. Ivalo kirjoitti teoksen höyryveturien tekniikasta ja huollosta sekä johtamista käsitelleen teoksen "Henkilökohtainen työnjohto". Jälkimmäisessä kirjassa hän muun muassa määritteli hyvän esimiehen ominaisuudet näin:


title: Mikko Ivalo

text: Mikko Ivalo oli naimisissa vuodesta 1929 Emma Wieno Ingmanin o.s. Lundgren (s. 1904) kanssa.


title: Asetoasetyylikoentsyymi-A

text: Asetoasetyylikoentsyymi-A (CHPSNO) on koentsyymi-A:n johdannaisiin kuuluva orgaaninen yhdiste. Yhdiste on tärkeä välituote muun muassa rasvahappojen, eräiden aminohappojen ja steroidien aineenvaihdunnassa.


title: Asetoasetyylikoentsyymi-A

text: Asetoasetyylikoentsyymi-A:ta muodostuu monissa eliöissä kahden asetyylikoentsyymi-A-molekyylin reagoidessa Claisen-kondensaatiolla. Tätä reaktioita katalysoiva entsyymi on asetoasetyylikoentsyymi-A-tiolaasi. Seuraavassa vaiheessa asetoasetyylikoentsyymi-A reagoi edelleen kolmannen asetyylikoentsyymi-A:n kanssa aldoliadditiolla muodostaen 3-hydroksi-3-metyyliglutaryylikoentsyymi-A:ta, josta voi edelleen muodostua steroideja tai se voi hajota maksassa ketoaineiksi kuten asetoetikkahapoksi, asetoniksi ja 3-hydroksivoihapoksi. 3-Hydroksi-3-metyyliglutaryylikoentsyymi-A:n muodostumista asetoasetyylikoentsyymi-A:sta katalysoiva entsyymi on HMG-CoA-syntaasi.


title: Asetoasetyylikoentsyymi-A

text: Asetoasetyylikoentsyymi-A on osa myös eräitä muita biologisia reittejä. Eräät mikrobit syntetisoivat yhdisteestä polyhydroksialkanoaatteihin kuuluvaa poly-(R)-3-hydroksibutyraattia ja kondensoimalla asetoasetyylikoentsyymi-A:ta kahden malonyylikoentsyymi-A-molekyylin kanssa muodostuu polyketidien biosynteeseihin tarvittavaa 2-monoasetyylifloroglusinolia. Eräät kasvit muodostavat asetoasetyylikonetsyymi-A:sta alkaloideihin kuuluvaa hygriiniä.


title: Konduktööri (täsmennyssivu)

text: Konduktööri tarkoittaa seuraavia:


title: Moura Lympany

text: Moura Lympany DBE (oik. "Mary Gertrude Johnstone", 18. elokuuta 1916 Saltash, Cornwall, Britannia – 28. maaliskuuta 2005 Gorbio, Ranska) oli brittiläinen konserttipianisti.


title: Moura Lympany

text: Moura Lympany syntyi brittiupseerin tyttäreksi ja oppi jo lapsena puhumaan sujuvasti myös ranskaa. Kuusivuotiaana hänet lähetettiin katolisten nunnien ylläpitämään sisäoppilaitokseen "Le Convent des Sœurs de Marie" Belgian Tongerenissa. Kolmentoista vuoden iässä vuonna 1929 hän sai stipendin Royal Academy of Musiciin Lontooseen. Pian hänet palkittiin sekä soitto- että sävellystaidoistaan, ja hän aloitti konserttiuransa. 15-vuotiaana hän jatkoi opintojaan Wienissä aluksi Paul Weingartenin ja sitten Clara Schumannin oppilaana olleen Mathilde Vernen johdolla. 18-vuotiaana Lympany alkoi vastahakoisesti opiskella Tobias Matthayn johdolla, mutta muutti käsityksensä jo ensitapaamisessa.


title: Moura Lympany

text: Vuonna 1938 Moura Lympany tuli toiseksi Emil Gilelsin jälkeen Brysselin Ysayë-pianokilpailussa. Siellä hänen soittoonsa ihastui Arthur Rubinstein, joka suostutteli oman managerinsa ottamaan Lympanyn talliinsa. Tästä seurasi monia konsertteja ja kiertueita Euroopassa ja Etelä-Amerikassa.


title: Mahlamäki

text: Mahlamäki on suomalainen sukunimi:


title: Tauno Korhonen

text: Tauno Korhonen (25. elokuuta 1931 Siilinjärvi – 22. elokuuta 2015 Nilsiä) oli suomalainen huonekalukauppias, joka perusti omaa nimeään kantavan huonekaluhallien ketjun.


title: Tauno Korhonen

text: Korhonen oli aikansa julkisuuden henkilö. Hän aloitti uransa Iskun myyjänä, mutta sai puolen vuoden kuluttua nimityksen päämyymälän johtajaksi. Hän tutustui Ruotsissa Ikean toimintaan ja toi sieltä ideoita Suomeen.


title: Tauno Korhonen

text: Korhonen käytti tehokkaasti hyväkseen mainontaa, kuten kokosivun ilmoituksia sanomalehdissä. Helsinki-Vantaan lentoaseman lähelle rakennettua suurmyymälää markkinoivan kampanjan harhauttavana teemana oli ”Tauno Korhonen on Seutulassa”, mikä silloisessa puheenparressa viittasi rattijuopumustuomion sovittamiseen lentokenttätyömaalla. Myöhemmin mainoslauseeksi vakiintui osamaksukauppaan kehottava ”Osta kerralla kunnon huonekalut”.


title: Tauno Korhonen

text: Omassa yrityksessä myymälöitä oli enimmillään yksitoista, ja Seutulan päämyymälässä oli satakunta työntekijää. Korhonen sairastui syöpään 1970-luvulla, mutta siitä parannuttuaan hän aloitti huonekaluviennin Yhdysvaltoihin, jossa hänellä oli parhaimmillaan kymmenen myymälää. 1980-luvulla yritystoiminta loppui, kun käyttöpääoma ei riittänyt ja pankki pani pisteen.


title: Tuntemattoman primaarikasvaimen syöpä

text: Tuntemattoman primaarikasvaimen syöpä (CUP, ) viittaa syöpätautiin, joka todetaan etäpesäkkeen perusteella ilman, että primaarikasvaimen sijaintia saadaan selville. Tuntematonta alkuperää olevia syöpiä on syöpätapauksista 3–5 %. Sairauden toteamishetkellä potilaiden mediaani-ikä on 60 vuotta; miehillä tuntemattoman primaarikasvaimen syöpä on hieman yleisempi kuin naisilla. Ennuste on näissä tapauksissa huono; jäljellä olevan eliniän mediaani on 4–12 kuukautta. Jotkut potilaat kuitenkin sairastavat parempiennusteista tautimuotoa; 10 % potilaista on elossa viiden vuoden kuluttua diagnoosista. Joskus primaarikasvain löydetään potilaan vielä eläessä tai ruumiinavauksessa; usein se on pieni nodula keuhkoissa tai sappi-/haimatiehyissä.


title: Tuntemattoman primaarikasvaimen syöpä

text: Yli puolet tuntemattoman primaarikasvaimen syöpää sairastavista potee useaan kohteeseen levinnyttä tautia, mutta lopuilla etäpesäkkeellä on vain yksi sijainti, joka tyypillisimmin on maksassa, luustossa tai imusolmukkeissa. 60 % tuntemattoman primaarikasvaimen syövistä on adenokarsinoomia. Lymfoomaa tai melanoomaa ei luokitella tuntemattoman primaarikasvaimen syöväksi, vaikka sairauden alkuperäinen sijainti ei olisi selvillä.


title: Tuntemattoman primaarikasvaimen syöpä

text: Suurimmalla osalla potilaista on taustallaan tupakointia; monesti primaarikasvain ruumiinavauksessa löydetäänkin elimestä, jonka syöpäriskiä tupakointi kohottaa. Oireet riippuvat etäpesäkkeiden sijainnista. Tyypillisiä oireita edenneissä syövissä ovat heikkous, väsymys, ruokahaluttomuus ja laihtuminen.


title: Crossharbourin asema

text: Crossharbour (vuosina 1994–2006 Crossharbour & London Arena) on Docklands Light Railwayn asema Cubitt Townissa, Lontoossa, Oyster-vyöhykkeellä 2. Se avattiin 31. elokuuta 1987.


title: Burghley House

text: Burghley House on englantilainen herraskartano Lincolnshiren kreivikunnassa Peterborough’n kaupungin laitamilla lähellä Stamfordia. Burghley House on näyttävä Elisabetin ajan rakennus. Kartanon pääosan kahdessa alimmassa kerroksessa on 35 suurta huonetta. Näiden lisäksi kartanossa on 80 pienempää huonetta sekä lukuisia halleja, käytäviä, kylpyhuoneita ja huoltotiloja.


title: Burghley House

text: Burghley House rakennettiin vuosien 1555 ja 1587 välillä kuningatar Elisabet I:n korkea-arvoiselle virkamiehelle William Cecille, josta tuli Burghleyn 1. lordi. Kartano on italialaistyylinen. Tyyli oli 1500-luvulla suosittua Ranskassa ja Flanderissa. Englantiin tyyli tuli erityisesti alankomaalaisen arkkitehdin Hans Vredeman de Vriesin ansiosta. Muita tyyliin vaikuttaneita arkkitehteja olivat italialainen Sebastiano Serlio sekä ranskalainen Philibert de l’Orme.


title: Burghley House

text: Burghleyn lordi David Cecil, tuleva Exeterin 6. markiisi, voitti vuonna 1928 olympialaisissa 400 metrin aitajuoksussa kultamitalin.


title: Burghley House

text: Kartanoa hallitsee tällä hetkellä 16. sukupolvi Cecilin sukua, Exeterin 8. markiisi Michael Cecil. Kartano on suosittu matkailukohde, jossa on erilaisia näyttelyitä ja tapahtumia. Myös Burghley Housen taidekokoelmat ja huonekalut sekä kartanon puutarhat ovat vierailun arvoisia. Kartanon mailla järjestetään vuosittainen kenttäratsastuskilpailu Burghley Horse Trials.


title: Burghley House

text: Burghley House on ollut kulissina useassa elokuvassa.


title: Iván Trevejo

text: Iván Trevejo Pérez (s. 1. syyskuuta 1971 Havanna, Kuuba) on ranskalaistunut kuubalaissyntyinen kalpamiekkailun olympiamitalisti ja maailmanmestari. 184 senttimetriä pitkä ja 82 kilogrammaa painava Trevejo on vasenkätinen. Hän edustaa AS Saint Gratieniä ja hänen valmentajaan toimii Hugues Obry.


title: Iván Trevejo

text: Trevejo osallistui Kuuban väreissä kaksiin kesäolympialaisiin, vuosina 1996 ja 2000. Vuonna 1996 hän voitti hopeaa henkilökohtaisesta kilpailusta ja vuonna 2000 pronssia joukkuekilpailusta. MM-kilpailuista Trevejo voitti Kuuballe yhden joukkuekullan ja -pronssin vuosilta 1997 ja 1999.


title: Iván Trevejo

text: Vuoden 2002 MM-kilpailuiden jälkeen Trevejo loikkasi Ranskaan ja sai maan kansalaisuuden vuonna 2010. Vuoden 2013 MM-kilpailuista hän saavutti uudelle maalleen pronssia. Vuoden 2015 Euroopan kisoista Trevejo voitti kultaa niin henkilökohtaisesta kuin joukkuekilpailustakin.


title: Marianne Peltomaa

text: Marianne Peltomaa (s. 12. kesäkuuta 1951 Helsinki) on suomenruotsalainen kirjailija.


title: Marianne Peltomaa

text: Peltomaa on filosofian kandidaatti, joka on työskennellyt opettajana Ahvenanmaalla, hallintotehtävissä Åbo Akademissa ja oppikirjojen toimittajana Schildts -kustantamossa.


title: Marianne Peltomaa

text: Peltomaan esikoisteos oli runokokoelma "Det redan sagta" (1990), mutta myöhemmin hän on julkaissut varsinkin rikosromaaneja.


title: Eva Tamminen

text: Eva Tamminen (es. Tiia Elg) on kuvitteellinen henkilö sarjassa Salatut elämät, jossa hän on ollut vuodesta 2014 lähtien.


title: Eva Tamminen

text: Eva seurusteli nuoruudessaan Jiri Viitamäen kanssa, mutta jätti tämän katoamalla Amsterdamissa, jossa he silloin asuivat. Suhteesta syntyi Nella, josta Jiri sai tietää vasta vuosia eron jälkeen Evan tuodessa tyttärensä Jirin näytille Pihlajakadulle. Nykyään Eva asuu Pihlajakatu 23:n asunnossa B7.


title: Eva Tamminen

text: Eva oli pitkään rahaton ja joutui asumaan autossa tyttärensä kanssa, kun heidän talonsa meni ulosottoon. Eva sai töitä Aki Nikkisen Vinotar-yrityksen viiniesittelijänä ja toimi rahanpuutteessa myös escorttina Akin seuralaispalvelussa. Eva irtisanoutui töistään, kun Virtasena esiintynyt Heikki Pohjonen yritti raiskata tämän. Myöhemmin Jiri antoi Moose-kahvilansa Evan hoidettavaksi ostettuaan itse puolet majatalo Amandasta.


title: Eva Tamminen

text: Eva tarvitsi kipeästi rahaa, jolloin Aki tarjosi hänelle escort-keikkoja. Eva suostui vasten tahtoaan ja alkoi pitämään seuraa miehille. Yksi miehistä oli Heikki, Pihlajakadulla asuvan Sannin isä ja Kristiinan entinen mies. Kun Eva ei suostunut viettämään yötä Heikin kanssa mehevästä rahasummasta huolimatta, Heikki sulki autonsa ovet. Heikki sai Evan hiljaiseksi ja alkoi ottaa vaatteitaan pois. Eva pääsi pakoon potkaistuaan Heikkiä jalkojen väliin ja seuraavana päivänä Jiri löysi hänet itkuisena ja vaisuna kadulta kävelemästä.


title: Eva Tamminen

text: Evalle selvisi, että Heikki oli raiskannut Monican vuosia sitten. Eva rohkaistui kertomaan omasta kokemuksestaan ja pian heistä tuli läheiset ystävät. Eräänä saunailtana naiset huomasit että heidän välinsä ovat ystävyyttä lämpimämmät, kun Eva pyyhkäisi ripsen Monican poskelta. Myöhemmin he päätyivät vaihtamaan muutamia suudelmia vuorotellen kummankin aloitteesta. Suhde ei kuitenkaan edennyt sen pidemälle tai vakavammaksi naisten ollessa epävarmoja siitä, mitä haluavat.


title: Eva Tamminen

text: Eva kertoi Mariannalle olevansa kiinnostunut yhdestä henkilöstä kun taas toisaalla Monica paljasti Kallelle, että eräs nainen saa hänet sekaisin. Kalle kuitenkin kertoi Monicalle, että tämä saattaa olla vain vaihe, olihan Kalle aikoinaan lyhyessä parisuhteessa Katariinan kanssa, vaikka hän onkin homo. Tämä sai Monican perääntymään ja hän kertoi myöhemmin Evalle, että heidän kannattaisi pitää etäisyyttä ja miettiä omaa elämäänsä. Niinpä naiset alkoivat välttelemään toisiaan. Monica jopa meni Evaa piiloon pusikkoon, kun näki tämän. Myös Eva teki samoin toisella puolella pusikkoa ja pari törmäsi toisiinsa ja jakoivat jälleen kiusallisen hetken. Sen seurauksena he nauraen päättivät lopettaa välttelyn ja pelleilyn.


title: Eva Tamminen

text: Naiset sopivat olevansa vain ystäviä. Illan hämärtyessä he joivat yhdessä viiniä ja Monican ojentaessa täyttämäänsä viinilasia heidän kätensä hipaisivat toisiaan eivätkä he enää pystyneet piilottelemaan tunteitaan. Pari päätyi harrastamaan seksiä Monican makuuhuoneessa. Naiset olivat tapahtuneesta hämmentyneitä eivätkä oikeen tienneet mitä tehdä. Etsiessään Evan paitaa (jonka Eva oli riisunut jo olohuoneessa, jossa he alkoivat suudella) Sergei ja Marianna tulivat kotiin jolloin Eva joutui piiloutumaan Mariannan huoneeseen. Monica sai harhautettua Sergeitä ja Mariannaa jolloin Eva pääsi livahtamaan pois Mustavaaroilta. Paidattomana hän törmäsi Iidaan mutta pääsi kuitenkin turvallisesti kotiin, jossa Jiri häntä odotti. Evan ja Jirin välille sattui muutama väärinkäsitys tapahtuneista asioista ja myöhemmin naiset myös jäivät puhelimitse kiinni petipuuhistaan Jirille ja Sebastianille.


title: Eva Tamminen

text: Muutama kuukausi myöhemmin yksinäiset Eva ja Monica päättivät ottaa irtioton arjesta ja matkasivat etelään. Siellä he nauttivat viinistä ja kehuivat toistensa ulkonäköä. Evan aloitteesta pari päätyi jälleen sänkyyn. Loman aikana he päättivät etteivät määrittele suhdettaan vaan voivat harrastaa seksiä ilman sen suurempia tunteita.


title: Eva Tamminen

text: Eva sai tietää, että Jiri ja Monica olivat kännissä päätyneet sänkyyn. Monica myös tuli raskaaksi Jirille. Kun Eva sai tietää hän pisti välit poikki Monicaan. Nella kinusi Evalta rahaa, jotta voisi mennä ostamaan jotain tulevalle pikkusisarukselleen. Eva ärsyyntyi tästä ja lähti pyykkituvalle tuulettumaan. Hän kuuli saunasta vauvan itkua, ja meni katsomaan mistä oli kyse. Hän järkyttyi nähdessään lattialla verisen Monican ja pyyhkeeseen käärityn vauvan.


title: Veera Kauppi

text: Veera Kauppi (s. 19. heinäkuuta 1997 Tampere) on suomalainen jalkapalloilija ja salibandyn pelaaja. Jalkapallossa hän edustaa Naisten Liigan Tampereen Ilvestä ja salibandyssä Naisten Salibandyliigan Kooveeta.


title: Veera Kauppi

text: Jalkapallossa Kauppi on pelipaikaltaan hyökkääjä. Hän debytoi Ilveksen paidassa Naisten Liigassa toukokuussa 2015 PK-35 Vantaata vastaan. Avausmaalinsa hän teki saman vuoden elokuussa Merilappi Unitedia vastaan. Kauppi teki tuossa ottelussa hattutempun. Hän on voittanut liigassa yhden SM-hopean. Kauppi on edustanut myös Suomen nuorisomaajoukkueita.


title: Veera Kauppi

text: Salibandyssä Kauppi on pelannut Naisten Salibandyliigan Kooveessa jo kaudesta 2011–2012 lähtien. Kaudella 2014–2015 hän sijoittui liigan pistepörssin kolmanneksi tehopistein 27+26. Myös salibandyssä Kauppi on pelannut nuorisomaajoukkueissa ja saavuttanut alle 19-vuotiaiden MM-hopeaa vuosina 2014 ja 2016. Jälkimmäisellä kerralla hän sai välierässä polvikierukkavamman, joka esti hänen pelaamisensa loppuottelussa. Naisten maajoukkueessa hän on saavuttanut MM-hopeaa vuonna 2015 kotikaupunkinsa Tampereen MM-kilpailuissa sekä vuonna 2017 Bratislavassa.


title: Veera Kauppi

text: Myös Kaupin kaksossisar Oona Kauppi pelaa jalkapalloa Ilveksessä ja salibandyä Kooveessa.


title: Oona Kauppi

text: Oona Kauppi (s. 19. heinäkuuta 1997 Tampere) on suomalainen jalkapalloilija ja salibandyn pelaaja. Jalkapallossa Kauppi edustaa Naisten Liigan Tampereen Ilvestä ja salibandyssä Naisten Salibandyliigan Kooveeta.


title: Oona Kauppi

text: Jalkapallossa Kauppi on pelipaikaltaan keskikenttäpelaaja. Hän debytoi Ilveksen edustusjoukkueen paidassa Naisten Liigassa elokuussa 2015 Merilappi Unitedia vastaan tullen vaihdosta kentälle viimeiseksi minuutiksi. Hän on voittanut liigassa yhden SM-hopean.


title: Oona Kauppi

text: Salibandyssä Kauppi on kuulunut Kooveen kokoonpanoon jo kaudesta 2011–2012 alkaen. Kaudella 2014–2015 hän oli liigan pistepörssin viides tehopistein 32+17. Vuonna 2014 hän voitti Suomen alle 19-vuotiaiden maajoukkueen kanssa MM-hopeaa. Kauppi on toiminut myös tuon maajoukkueen kapteenina. Vuoden 2015 naisten MM-kilpailut häneltä jäivät väliin polvivamman takia. Vuonna 2016 hän voitti toistamiseen alle 19-vuotiaiden MM-hopeaa. Vuonna 2017 hän saavutti naisten MM-kilpailuissa hopeaa.


title: Oona Kauppi

text: Myös Kaupin kaksoissisko Veera Kauppi pelaa jalkapalloa Ilveksessä ja salibandyä Kooveessa.


title: Ristimäki (Tampere)

text:
Ristimäki on Tampereen läntinen kaupunginosa, joka rajoittuu pohjoisessa Tohloppiin, idässä Epilänharjuun, lännessä Tesomajärveen sekä etelässä Tampere-Pori-rataan.
Kaupunginosassa sijaitsevat Mediapolis, Yleisradion toimipiste sekä Tesoman koulu.


title: Ristimäki (Tampere)

text: Kaupunginosa on saanut nimensä nykyisen Ristimäenkatu 1:n kohdalla sijainneen, Kaarilan kartanoon kuuluneen Ristimäen torpan mukaan. Nimen tarkkaa merkitystä on mahdoton selvittää, koska määriteosa "risti" voi viitata uskonnolliseen symboliin, hautapaikkaan, risteykseen tai paikan muotoon. Ristimäen torpan maat ulottuivat nykyiseltä Tesomankadulta Porin radan eteläpuolelle. Alue siirrettiin Pohjois-Pirkkalan kunnasta Tampereen kaupunkiin vuoden 1937 alussa ja sen asemakaava vahvistettiin vuonna 1956. Kaupunginosassa sijaitsee suuri kerrostaloalue.


title: Ristimäki (Tampere)

text: Ristimäen keskeiset kadut Kohmankatu ja -kaari on nimetty vanhaan Pirkkalan pitäjän Tohloppilan kylään kuuluneen Kohman talon mukaan. Talo liitettiin Kaarilan kartanoon vuonna 1767.


title: Karbala (maakunta)

text: Karbala (, joskus muodossa "Kerbala") on Irakin keskiosassa, Bagdadin lounaispuolella sijaitseva kuvernoraatti (maakunta). Se kattaa 5 034 neliökilometriä, mikä on noin prosentti Irakin pinta-alasta.


title: Karbala (maakunta)

text: Kuvernoraatin väkiluku oli vuoden 1997 väestönlaskennassa 594 235. Vuonna 2013 asukkaita arvioitiin olevan 1,012 miljoonaa. Väestöstä 66,5 prosenttia asui kaupungeissa ja 33,5 prosenttia maaseudulla.


title: Karbala (maakunta)

text: Väestön keskimääräinen vuotuinen bruttokansantulo vuonna 2012 oli 11 230 USD henkeä kohden (PPP). Samaa vuotta kuvaava inhimillisen kehityksen indeksi oli 0,680. Vuonna 2011 kaikkiaan 11,4 prosenttia väestöstä eli kansallista köyhyysrajaa (2,5 Yhdysvaltain dollaria päivässä) vaatimattomammin. Tämä oli Irakin keskimääräistasoa (keskimäärin 11,5 % väestöstä eli köyhyysrajaa vähemmällä).


title: Karbala (maakunta)

text: Maakunnan elinkeinoista mainittakoon ovat turismi, maatalous, öljynjalostus ja säilyketeollisuus. Seudulla kasvatetaan taatelipalmuja ja sitrushedelmiä.


title: Karbala (maakunta)

text:
Kuvernoraatti jakautuu kolmeen piirikuntaan:
Kuvernoraatin pääkaupunki on Karbalan kaupunki, joka sijaitsee linnuntietä 85 kilometriä Bagdadista etelälounaaseen. Karbala on eräs šiiamuslimien pyhimmistä kaupungeista. Siellä käy miljoonia pyhiinvaeltajia vuosittain. Esimerkiksi vuonna 2013 raportoitiin 15 miljoonasta pyhiinvaeltajasta imaami Hussainin muistoksi järjestettynä pyhiinvaellusajankohtana.


title: HMS Calendula (K28)

text: HMS Calendula (viirinumero K28) oli Britannian Kuninkaallisen laivaston vuonna 1940 valmistunut Flower-luokan korvetti, joka palveli toisessa maailmansodassa.


title: HMS Calendula (K28)

text: Alus tilattiin 19. syyskuuta 1939 Belfastista Pohjois-Irlannista Harland and Wolffilta. Sen köli laskettiin 30. lokakuuta 1939 telakkanumerolla 1061 ja alus laskettiin vesille 21. maaliskuuta 1940. Alus valmistui reilua kuukautta myöhemmin 6. toukokuuta.


title: HMS Calendula (K28)

text: Alus luovutettiin 1942 Yhdysvalloille, joka liitti sen laivastoonsa nimellä "USS Ready". Alus palautettiin 1945 Britannialle.


title: HMS Camellia (K31)

text: HMS Camellia (viirinumero K31) oli Britannian Kuninkaallisen laivaston vuonna 1940 valmistunut Flower-luokan korvetti, joka palveli toisessa maailmansodassa.


title: HMS Camellia (K31)

text: Alus tilattiin 19. syyskuuta 1939 Belfastista Pohjois-Irlannista Harland and Wolffilta. Sen köli laskettiin 14. marraskuuta 1939 telakkanumerolla 1064 ja alus laskettiin vesille 4. toukokuuta 1940. Alus valmistui reilua kuukautta myöhemmin 18. kesäkuuta.


title: HMS Camellia (K31)

text: Alus myytiin 1948 ja se liitettiin kauppalaivastoon.


title: HMS Clarkia (K88)

text: HMS Clarkia (viirinumero K88) oli Britannian Kuninkaallisen laivaston vuonna 1940 valmistunut Flower-luokan korvetti, joka palveli toisessa maailmansodassa.


title: HMS Clarkia (K88)

text: Alus tilattiin 19. syyskuuta 1939 Belfastista Pohjois-Irlannista Harland and Wolffilta. Sen köli laskettiin 30. lokakuuta 1939 telakkanumerolla 1060 ja alus laskettiin vesille 7. maaliskuuta 1940. Alus valmistui reilua kuukautta myöhemmin 22. huhtikuuta.


title: HMS Clarkia (K88)

text: Alus myytiin romutettavaksi 1947.


title: HMS Erica (K50)

text: HMS Erica (viirinumero K50) oli Britannian Kuninkaallisen laivaston vuonna 1940 valmistunut Flower-luokan korvetti, joka palveli toisessa maailmansodassa.


title: HMS Erica (K50)

text: Alus tilattiin 19. syyskuuta 1939 Belfastista Pohjois-Irlannista Harland and Wolffilta. Sen köli laskettiin 22. helmikuuta 1940 telakkanumerolla 1067 ja alus laskettiin vesille 18. kesäkuuta. Alus valmistui vielä samana vuonna 9. elokuuta.


title: HMS Erica (K50)

text: Alus tuhoutui osuttuaan miinaan Benghazin edustalla 9. helmikuuta 1943.


title: HMS Freesia (K43)

text: HMS Freesia (viirinumero K43) oli Britannian Kuninkaallisen laivaston vuonna 1940 vesille laskettu Flower-luokan korvetti, joka palveli toisessa maailmansodassa.


title: HMS Freesia (K43)

text: Alus tilattiin 19. syyskuuta 1939 Belfastista Pohjois-Irlannista Harland and Wolffilta, missä köli laskettiin 18. kesäkuuta 1940 telakkanumerolla 1074. Alus laskettiin vesille 3. lokakuuta ja valmistui reilua kuukautta myöhemmin 19. marraskuuta.


title: HMS Freesia (K43)

text: Alus myytiin 1946 Hong Kongiin Wheelock Mardenille, joka nimesi sen "Freelockiksi". Alus haaksirikkoutui San Jorgessa huhtikuussa 1947 hinattaessa sitä Lontoosta Shanghaihin.


title: HMS Gentian (K90)

text: HMS Gentian (viirinumero K90) oli Britannian Kuninkaallisen laivaston vuonna 1940 valmistunut Flower-luokan korvetti, joka palveli toisessa maailmansodassa.


title: HMS Gentian (K90)

text: Alus tilattiin 19. syyskuuta 1939 Belfastista Pohjois-Irlannista Harland and Wolffilta. Sen köli laskettiin 20. huhtikuuta 1940 telakkanumerolla 1070 ja alus laskettiin vesille 6. elokuuta. Alus valmistui reilua kuukautta myöhemmin 20. syyskuuta.


title: HMS Gentian (K90)

text: Alus myytiin romutettavaksi 1947.


title: HMS Gloxinia (K22)

text: HMS Gloxinia (viirinumero K22) oli Britannian Kuninkaallisen laivaston vuonna 1940 valmistunut Flower-luokan korvetti, joka palveli toisessa maailmansodassa.


title: HMS Gloxinia (K22)

text: Alus tilattiin 19. syyskuuta 1939 Belfastista Pohjois-Irlannista Harland and Wolffilta. Sen köli laskettiin 21. maaliskuuta 1940 telakkanumerolla 1068 ja alus laskettiin vesille 2. heinäkuuta. Alus valmistui reilua kuukautta myöhemmin 22. elokuuta.


title: HMS Gloxinia (K22)

text: Valmistajan koeajot alkoivat elokuussa 1940 ja alus luovutettiin 22. elokuuta laivastolle vastaanottotesteihin ja varustettavaksi, joiden päätyttyä se siirtyi 27. elokuuta Tobermoryyn koulutukseen. Alus otettiin palvelukseen ensimmäisenä päällikkönä A. J. C. Pomeroy.


title: HMS Gloxinia (K22)

text: Koulutuksen päätyttyä 7. syyskuuta alus liittyi Liverpoolin saattajaosastoon suojaamaan läntisen reitin alueen saattueita. Alus suojasi 17. syyskuuta saattueen HX71 Clydeen ja 24. syyskuuta saattuetta OB218. Seuraavana päivänä aluksen suojaama saattue joutui Saksan laivaston sukellusveneen "U-14" hyökkäyksen kohteeksi, jolloin tankkeri "SS Stratford" upposi ja "SS Ashantian" vaurioitui. "Gloxinia" etsi uponneen aluksen eloonjääneitä yhdessä "HMT Wolvesin" kanssa. Alukset pelastivat 54 eloonjäänyttä 26. syyskuuta sekä saattoivat vaurioituneen aluksen Belfastiin.


title: HMS Gloxinia (K22)

text: Lokakuussa alus suojasi saattueita OB218, OB226, SL49 ja HX81. Alus määrättiin marraskuussa siirtymään Välimerelle suojaamaan saattueita. Alus palasi 2. marraskuuta Liverpooliin vapauduttuaan saattueesta HX81. Se lähti 16. marraskuuta "HMS Hyacinthin", "HMS Peonyn" ja "HMS Salvian" kanssa Gibraltarille liittyäkseen Maltalle sijoitettuun 10. korvettiryhmään ja alukset saapuivat Gibraltarille 23. marraskuuta. Alus liittyi operaatio Collariin saattueen, jonka muodostivat "SS Clan Forbesin", "SS Clan Fraserin" ja "SS New Zealandin", lähisuojaukseen matkalla Maltalle. Saattueen muuna suojauksena oli Force H. Saattue joutui 28. marraskuuta Regia Marinan torpedovene "RN Calliopen" tuloksettoman torpedohyökkäyksen maaliksi. Seuraavana päivänä "Gloxinia" erkani pääosastosta jatkaen matkaansa Maltalle. Aluksilla olleiden joukkojen noustua maihin "Gloxinia" jatkoi matkaansa saattueen ME4 suojana kohti Aleksandriaa, jossa alus muodosti yhdessä muiden korvettien kanssa 10. korvettiryhmän.


title: HMS Gloxinia (K22)

text: Joulukuussa "Gloxinia" erkani Kreetan edustalla ryhmästä jatkaen matkaansa Aleksandriaan. Se suojasi operaatio Lustreen liittyviä saattueita AN10 ja AN11 Aleksandriasta Pireukseen. Tammikuussa 1941 alus siirtyi Sudanlahdelle liittyäkseen saattueen MW5.5 suojaukseen. Se liittyi 7. tammikuuta Force C:hen suojattaessa operaatio Excessin saattuetta Maltalle. Saattueen saavuttua 10. tammikuuta Maltalle alus vapautui tehtävästään ja se liittyi palaavaan saattueeseen ME6. Saattue joutui matkalla useaan ilmahyökkäykseen, mutta se saapui perille Aleksandriaan 16. tammikuuta.


title: HMS Gloxinia (K22)

text: "Gloxinia" palasi operaatio Excessistä vapauduttuaan Sudanlahdelle, josta käsin se suojasi ryhmän mukana Pireuksen ja Egyptin välillä matkanneita saattueita. Alus suojasi 4. maaliskuuta operaatio Lustren saattuetta AN7, joka joutui ilmahyökkäykseen 6. maaliskuuta. Alus palasi 23. maaliskuuta Aleksandriaan. Alus suojasi 1. huhtikuuta saattuetta AN24 Pireukseen joutuen 4. huhtikuuta sukellusveneen maaliksi. Saavuttuaan Pireukseen alus määrättiin raivaamaan miinoja Pireuksen edustalta, jolloin se räjäytti viisi miinaa. Aluksen raivain vaurioitui 9. huhtikuuta, kun "SS Clan Fraser" räjähti aluksen vieressä ilmahyökkäyksessä.


title: HMS Gloxinia (K22)

text: Alus osallistui 24. huhtikuuta alkaen joukkojen evakuointiin Kreikasta operaatio Demonissa. Se oli "HMS Salvian" kanssa Nauphaliassa ja Raftissa. Seuraavana päivänä se suojasi evakuointisaattue AG13:a matkalla Sudanlahdelle. Alus evakuoi 28. huhtikuuta joukkoja Kitherasta Kapsalinlahdelta yhdessä "HMS Aucklandin" ja "HMS Salvian" kanssa, jolloin alukset ottivat kansilleen 700 henkeä. Alus suojasi seuraavana päivänä evakuointisaattueen GA15 Sudanlahdelta Aleksandriaan.


title: HMS Gloxinia (K22)

text: Alus määrättiin toukokuussa operaatio MD4:ään, jossa kuljetettiin materiaalia Maltalle. Alus suojasi 5. toukokuuta operaatio Tigeriin kuuluvaa saattuetta MW7B Aleksandriasta. Seuraavana päivänä saattue liittyi saattueeseen MW7A. "Gloxinia" erkani 8. toukokuuta Maltan lähistöllä suojueen mukana saattueesta. Alus raivasi seuraavana päivänä miinoja Maltan sataman suulta. Alus vaurioitui 16. toukokuuta akustisen miinan räjähtäessä, minkä jälkeen sen piti odottaa korjausta Maltalla.


title: HMS Gloxinia (K22)

text: Alus viipyi korjausta odottaen Maltalla, kun ilmahyökkäykset viivyttivät telakalle siirtoa. Alus kärsi lisävaurioita ajettuaan karille. Elokuusta lokakuuhun alus oli korjattavana, jolloin sille asennettiin lisä ilmatorjunta-aseistusta. Marraskuusta alkaen alus raivasi miinoja Maltalla, kunnes se tammikuussa 1942 palasi saattuetehtäviin.


title: HMS Gloxinia (K22)

text: Alus lähti 17. tammikuuta 1942 Maltalta Force K:n mukana, mistä se erkani jatkaen matkaansa Tobtukiin. Seuraavana päivänä alus muutti suunnitelmaa avustaakseen saattueesta MW8A konevian vuoksi eronnutta huoltoalus "SS Thermopylaeta", jonka "Gloxinia" saattoi Benghaziin yhdessä "HMS Carlislen", "HMS Arrowin", "HMS Griffinin", "HMS Hastyn" ja "HMS Heron" kanssa. Osasto joutui 19. tammikuuta ilmahyökkäykseen, jolloin "Thermopylae" upposi. "Gloxinia" jatkoi matkaansa Tobrukiin, josta se lähti seuraavana päivänä edelleen Aleksandriaan mukanaan tuhoutuneen "HMS Gurkhan" eloonjääneet. Alus saapui Aleksandriaan 21. tammikuuta liittyen rannikkolaivueeseen. Alus aloitti 25. tammikuuta Tobrukin huoltosaattueiden suojaamisen.


title: HMS Gloxinia (K22)

text: Alus hinasi 11. helmikuuta Mersa Matruhiin pari päivää aiemmin ilmahyökkäyksessä vaurioituneen "HMS Farndalen". Seuraanvana päivänä alus suojasi Maltalta Aleksandriaan matkannutta saattuetta ME10, johon kuului "HMS Breconshire" sekä joukko tyhjiä kuljetusaluksia.


title: HMS Gloxinia (K22)

text: "HMS Gloxinia" siirrettiin huhtikuussa suojaamaan Lähi-idän saattueita. Se suojasi 7. huhtikuuta "SS Tonelinen" ja rahtialuksia Tobrukiin. Alus palasi 10. huhtikuuta Aleksandriaan yhdessä "HMS Erican" kanssa. Alus aloitti 16. huhtikuuta Aleksandrian, Haifan ja Kyproksen reitin saattueiden suojaamisen.


title: HMS Gloxinia (K22)

text: Kesäkuun alussa alus palasi tukemaan Tobrukin varuskuntaa sekä suojaamaan sinne matkanneita saattueita. Alus joutui 16. kesäkuuta Tobrukissa ilmahyökkäykseen, jonka jälkeen se siirtyi Aleksandriaan yhdessä "HMS Tetcottin" ja "HMS Salvian" kansas. Alus palasi Lähi-idän saattueiden suojaksi 19. kesäkuuta. Se hyökkäsi 16. elokuuta kaikuluotaimella havaitsemaansa sukellusvenettä vastaan samoin kuin 23. elokuuta.


title: HMS Gloxinia (K22)

text: Joukukuussa alus oli huollettavana Port Saidissa, mistä se palasi palvelukseen Aleksandriaan 25. tammikuuta 1943. Alus avusti 17. helmikuuta "HMS Paladinia", joka oli vallannut "U-205":n Dernan luoteispuolella. Alus suojasi saattueita Pohjois-Afrikan rannikolla, kunnes se siirrettiin 16. huhtikuuta telakalle. Alus palasi palvelukseen 20. toukokuuta.


title: HMS Gloxinia (K22)

text: Alus määrättiin syyskuussa Gibraltarille 49. saattajaryhmään suojaamaan Atlantin ja läntisen Välimeren saattueita. Alus suojasi useita Yhdysvaltain joukkoja kuljettaneita ja huoltaneita saattueita Tunisian ja Algerian satamiin. Näitä saattueita olivat vuoden 1943 lopulla muun muassa MKS24, UG17, MKS27, MKS29, GUS21, UGS23, GUS24 ja KMS35.


title: HMS Gloxinia (K22)

text: Alus jatkoi vuoden 1944 alusta saattueiden suojaamista Pohjois-Afrikan rannikolla, kunnes se siirretiin 25. marraskuuta Brindisiin 37. saattajaryhmään suojaamaan Brindisin, Anconan ja Barin välisiä saattueita Adrianmerelle.


title: HMS Gloxinia (K22)

text: Helmikuussa 1945 alus määrättiin palaamaan Britteinsaarille. Se lähti 3. maaliskuuta Portsmouthiin vieraillen matkan aikana Gibraltarilla. Alus saapui 10. maaliskuuta Portsmouthiin, jossa se määrättiin suojaamaan kanaalin saattueita.


title: HMS Gloxinia (K22)

text: Euroopan sotatoimien päätyttyä alus poistettiin palveluksesta 24. toukokuuta ja se lähti Portsmouthista Aberdeeniin vierailulle vielä ennen reserviin siirtymistä. Kesäkuussa alus siirtyi Grangemouthiin varastojen tyhjentämiseksi. Alus siirtyi Rosythiin, jossa se virallisesti poistettiin palveluksesta 6. heinäkuuta 1945 ja se siirrettiin reserviin. Alus makasi heinäkuusta alkaen Grangemouthissa, kunnes se sijoitettiin poistolistalle. Alus myytiin 1947 BISCOlle ja se saapui 15. heinäkuuta hinattuna Essexiin Purfleetiin Chicksille romutettavaksi.


title: HMS Heartsease (K15)

text: HMS Heartsease (viirinumero K15) oli Britannian Kuninkaallisen laivaston vuonna 1940 valmistunut Flower-luokan korvetti, joka palveli toisessa maailmansodassa.


title: HMS Heartsease (K15)

text: Alus tilattiin 19. syyskuuta 1939 Belfastista Pohjois-Irlannista Harland and Wolffilta. Sen köli laskettiin 14. marraskuuta 1939 telakkanumerolla 1063 ja alus laskettiin vesille 20. huhtikuuta 1940. Alus valmistui reilua kuukautta myöhemmin 4. kesäkuuta.


title: HMS Heartsease (K15)

text: Alus luovutettiin 1942 Yhdysvalloille, joka liitti sen laivastoonsa nimellä "USS Courage".


title: HMS Heartsease (K15)

text: Yhdysvaltain laivasto vastaanotti aluksen 18. maaliskuuta 1942 ja se otettiin palvelukseen 3. huhtikuuta nimellä "USS Courage" ensimmäisenä päällikkönään luutnantti C. S. Barker Jr. Alus lähti 24. huhtikuuta saattueen mukana Pohjois-Irlannista Lough Foylestä Bostoniin, jonne se saapui 5. toukokuuta. Alus liitettiin Karibialle sijoitettuun laivasto-osastoon ja se lähti 19. toukokuuta Bostonista partiomatkalle Guantanamonlahdelle sekä suojaamaan Karibian alueen saattueita aina 21. lokakuuta saakka.


title: HMS Heartsease (K15)

text: Charlestonissa tehdyn huollon jälkeen alus palasi Karibialle 25. tammikuuta 1943. Se suojasi 13.-28. helmikuuta saattueen Recifeen, mistä palatessa saattue joutui sukellusvenehyökkäyksen kohteeksi. "Courage" pelasti 42 eloonjäänyttä torpedoidulta "SS Thomas Ruffinilta". Alus suojasi saattueita Trinidadista Recifeen sekä kerran Rio de Janeiroon aina 9. helmikuuta 1944 saakka, jolloin se palasi Charlestoniin huollettavaksi.


title: HMS Heartsease (K15)

text: Telakalta vapauduttuaan alus siirtyi 1. huhtikuuta 1944 Bostoniin suojaamaan Bostonin ja Argentian välisiä saattueita, kunnes se 10. kesäkuuta lähti partiomatkalle Grönlannin vesille. Alus suojasi 21. kesäkuuta - 16. elokuuta saattueita Narsarssuakin ja Grondalin välillä ollen sijoitettuna Reykjavikiin 29. heinäkuuta - 14. elokuuta, mistä vapauduttuaan alus palasi Bostonin ja Argentian väliselle reitille tehden vain yhden matkan Grönlantiin. Alus siirrettiin huoltoon Bostonissa 11. lokakuuta, mistä se palasi saattuetehtäviin 12. joulukuuta.


title: HMS Heartsease (K15)

text: Alus lähti 24. tammikuuta 1945 Argentiasta ja se ilmoittautui Reyakjavikissä 31. tammikuuta sääpalveluun ja lentokoneiden pelastusalukseksi. Uudessa tehtävässään se oli 11. huhtikuuta saakka, jolloin se siirrettiin huoltoon Bostoniin. Alus lähti 1. elokuuta Bostonista Harwichiin, jonne se saapui 15. elokuuta. Yhdysvaltain laivasto poisti aluksen palveluksesta 22. elokuuta ja se palautettiin Britannian kuninkaalliselle laivastolle seuraavana päivänä.


title: HMS Heather (K69)

text: HMS Heather (viirinumero K69) oli Britannian Kuninkaallisen laivaston vuonna 1940 valmistunut Flower-luokan korvetti, joka palveli toisessa maailmansodassa.


title: HMS Heather (K69)

text: Alus tilattiin 19. syyskuuta 1939 Belfastista Pohjois-Irlannista Harland and Wolffilta. Sen köli laskettiin 22. toukokuuta 1940 telakkanumerolla 1073 ja alus laskettiin vesille 17. syyskuuta. Alus valmistui reilua kuukautta myöhemmin 1. marraskuuta.


title: HMS Heather (K69)

text: Alus myytiin romutettavaksi 1947


title: HMS Hibiscus (K24)

text: HMS Hibiscus (viirinumero K24) oli Britannian Kuninkaallisen laivaston vuonna 1940 valmistunut Flower-luokan korvetti, joka palveli toisessa maailmansodassa.


title: HMS Hibiscus (K24)

text: Alus tilattiin 19. syyskuuta 1939 Belfastista Pohjois-Irlannista Harland and Wolffilta. Sen köli laskettiin 14. marraskuuta 1939 telakkanumerolla 1062 ja alus laskettiin vesille 6. huhtikuuta 1940. Alus valmistui reilua kuukautta myöhemmin 21. toukokuuta.


title: HMS Hibiscus (K24)

text: Alus luovutettiin 1942 Yhdysvalloille, joka liitti sen laivastoonsa nimellä "USS Spry".


title: HMS Hibiscus (K24)

text: "Hibiscus" luovutettiin 2. toukokuuta 1942 Leithissä Skotlannissa Yhdysvaltain laivastolle, joka otti sen palvelukseen nimellä "USS Spry" vielä samana päivänä ensimmäisenä päällikkönään luutnantti Maxim F. Firth. Alus lähti 20. toukokuuta Pohjois-Irlannista Londonderrystä saattueen mukana Argentiaan. Oltuaan Bostonissa huollettavana alus saapui Guantanamonlahdelle 1. elokuuta, minkä jälkeen se suojasi saattueita Guantanamosta Trinidadiin, kunnes se siirtyi tammikuussa 1943 reitille Trinidadista Recifeen.


title: HMS Hibiscus (K24)

text: Charlestonissa tehdyn huollon jälkeen alus saapui kesäkuussa 1944 Bostoniin, josta se suojasi saattueita sekä teki säämatkoja Newfoundlandin, Grönlannin ja Islannin välillä. Alus poistettiin palveluksesta 20. elokuuta 1945 ja se palautettiin Britannian kuninkaalliselle laivastolle 26. elokuuta. Alus myytiin 1947 ja se nimettiin "Madonnaksi". Alus romutettiin 1955 Hong Kongissa.


title: HMS Hyacinth (K84)

text: HMS Hyacinth (viirinumero K84) oli Britannian Kuninkaallisen laivaston vuonna 1940 valmistunut Flower-luokan korvetti, joka palveli toisessa maailmansodassa.


title: HMS Hyacinth (K84)

text: Alus tilattiin 19. syyskuuta 1939 Belfastista Pohjois-Irlannista Harland and Wolffilta. Sen köli laskettiin 20. huhtikuuta 1940 telakkanumerolla 1071 ja alus laskettiin vesille 19. elokuuta 1940. Alus valmistui reilua kuukautta myöhemmin 3. lokakuuta.


title: HMS Hyacinth (K84)

text: Alus upotti 28. syyskuuta 1941 Regia Marinan sukellusveneen "Fisalian" Jaffan luoteispuolella. Alus havaitsi 9. heinäkuuta 1942 Regia Marinan sukellusveneen "Perlan" Beirutin edustalla. Sukellusvene vaurioitui syvyyspommein tehdyssä hyökkäyksessä ja se joutui nousemaan pintaan. "Hyacinth" valtasi aluksen ja sukellusvene hinattiin satamaan korjattavaksi, minkä jälkeen se nimettiin "HMS P.712":ksi.


title: HMS Hyacinth (K84)

text: Saksan laivaston sukellusvene "U-617" oli ajettu rantaan sen vaurioiduttu ilmahyökkäyksessä. "Hyacinth" ja "HMAS Wollongong" tuhosivat 12. syyskuuta 1943 sukellusveneen tykkitulella.


title: HMS Hyacinth (K84)

text: Aluksen päällikköinä olivat:


title: HMS Hyacinth (K84)

text: Alus lainattiin 24. lokakuuta 1943 Aleksandriassa Egyptissä Kreikalle, joka liitti sen laivastoonsa nimellä "Apostolis". Alus palveli Välimerellä ja Kreikan sisällissodassa. Alus palautettiin 1952 Britannian kuninkaalliselle laivastolle ja se romutettiin 1961 Italiassa.


title: HMS Kingcup (K33)

text: HMS Kingcup (viirinumero K33) oli Britannian Kuninkaallisen laivaston vuonna 1940 valmistunut Flower-luokan korvetti, joka palveli toisessa maailmansodassa.


title: HMS Kingcup (K33)

text: Alus tilattiin 19. syyskuuta 1939 Belfastista Pohjois-Irlannista Harland and Wolffilta. Sen köli laskettiin 19. heinäkuuta 1940 telakkanumerolla 1076 ja alus laskettiin vesille 31. lokakuuta. Alus valmistui kaksi kuukautta myöhemmin 30. joulukuuta.


title: HMS Kingcup (K33)

text: Alus myytiin vuonna 1946.


title: HMS Mallow (K81)

text: HMS Mallow (viirinumero K81) oli Britannian Kuninkaallisen laivaston vuonna 1940 valmistunut Flower-luokan korvetti, joka palveli toisessa maailmansodassa.


title: HMS Mallow (K81)

text: Alus tilattiin 19. syyskuuta 1939 Belfastista Pohjois-Irlannista Harland and Wolffilta. Sen köli laskettiin 14. marraskuuta 1939 telakkanumerolla 1065 ja alus laskettiin vesille 22. toukokuuta 1940. Alus valmistui reilua kuukautta myöhemmin 2. heinäkuuta.


title: HMS Mallow (K81)

text: Alus luovutettiin vuonna 1944 Jugoslavialle, joka liitti sen laivastoonsa nimellä "Nada". Alus nimettiin seuraavana vuonna "Partizankaksi". Alus palautettiin Britannian laivastolle, joka palautti sen alkuperäiselle nimelle. Vuonna 1948 alus myytiin Egyptille, joka nimesi sen "El Sudaniksi". Se oli 1970-luvun alusta koululaivana, kunnes alus poistettiin palveluksesta 1975.


title: HMS Orchis (K76)

text: HMS Orchis (viirinumero K76) oli Britannian Kuninkaallisen laivaston vuonna 1940 valmistunut Flower-luokan korvetti, joka palveli toisessa maailmansodassa.


title: HMS Orchis (K76)

text: Alus tilattiin 19. syyskuuta 1939 Belfastista Pohjois-Irlannista Harland and Wolffilta. Sen köli laskettiin 18. kesäkuuta 1940 telakkanumerolla 1075 ja alus laskettiin vesille 15. lokakuuta. Alus valmistui reilua kuukautta myöhemmin 29. marraskuuta.


title: HMS Orchis (K76)

text: Alus upotti 15. elokuuta 1944 Saksan laivaston sukellusveneen "U-741" saattaessaan maihinnoususaattuetta Normandiaan. Sukellusveneestä pelastui ainoastaan yksi miehistönjäsen muiden saadessa surmansa. "Orchis" osui miinaan 21. elokuuta Normandian rannikolla, jolloin se tuhoutui rantaan ajaessaan.


title: HMS Peony (K40)

text: HMS Peony (viirinumero K40) oli Britannian Kuninkaallisen laivaston vuonna 1940 valmistunut Flower-luokan korvetti, joka palveli toisessa maailmansodassa.


title: HMS Peony (K40)

text: Alus tilattiin 19. syyskuuta 1939 Belfastista Pohjois-Irlannista Harland and Wolffilta. Sen köli laskettiin 24. helmikuuta 1940 telakkanumerolla 1066 ja alus laskettiin vesille 4. kesäkuuta. Alus valmistui reilua kuukautta myöhemmin 2. elokuuta.


title: HMS Peony (K40)

text: Alus luovutettiin 1943 Kreikalle, joka liitti sen laivastoonsa nimellä "Sakhtouris". Alus palautettiin 1951 Britannian laivastolle, joka palautti sen alkuperäiselle nimelle. Alus romutettiin vuotta myöhemmin Dunstonissa.


title: HMS Periwinkle (K55)

text: HMS Periwinkle (viirinumero K55) oli Britannian Kuninkaallisen laivaston vuonna 1940 valmistunut Flower-luokan korvetti, joka palveli toisessa maailmansodassa.


title: HMS Periwinkle (K55)

text: Alus tilattiin 19. syyskuuta 1939 Belfastista Pohjois-Irlannista Harland and Wolffilta. Sen köli laskettiin 30. lokakuuta 1939 telakkanumerolla 1059 ja alus laskettiin vesille 24. helmikuuta 1940. Alus valmistui reilua kuukautta myöhemmin 8. huhtikuuta.


title: HMS Periwinkle (K55)

text: Alus luovutettiin vuonna 1942 Yhdysvalloille, joka liitti sen laivastoonsa nimellä "USS Restless". Alus palautettiin 1945 Britannialle.


title: QR III

text: QR III on kalifornialaisen heavymetal-bändi Quiet Riotin tekemä studiojulkaisu. Se julkaistiin 7. heinäkuuta 1986. Albumin musiikkityyli poikkeaa edeltäjistään, mikä tuntuu lukuisissa syntetisaattori-osuuksissa. Yhtyeen tyylilaji on muuttunut huomattavasti (alkuperäisestä kapinahevistä, suorasta metallimusiikista) niin kutsutun popin oloisen diskohevin suuntaan. Basisti on vaihtunut Chuck Wright'iksi. Hän esittää levyllä 1'10" kestoisen bassosoolon, jota ei olla määritelty omana instrumentaali-kappaleenaan levytietoihin. Bassosoolo on kappaleiden 7 ja 8 välivaiheilla. Esiintyvät artistit ovat: (myös Giuffria-yhtyeessä, ennen ja jälkeen Quiet Riotin ajan vaikuttanut) Chuck Wright, Frankie Banali, Kevin DuBrow ja Carlos Cavazo sekä John Purdell, joka soitti kosketinsoittimia.


title: HMS Pimpernel (K71)

text: HMS Pimpernel (viirinumero K71) oli Britannian Kuninkaallisen laivaston vuonna 1940 valmistunut Flower-luokan korvetti, joka palveli toisessa maailmansodassa.


title: HMS Pimpernel (K71)

text: Alus tilattiin 19. syyskuuta 1939 Belfastista Pohjois-Irlannista Harland and Wolffilta. Sen köli laskettiin 19. heinäkuuta 1940 telakkanumerolla 1077 ja alus laskettiin vesille 16. marraskuuta 1940. Alus valmistui reilua kuukautta myöhemmin 30. joulukuuta.


title: HMS Pimpernel (K71)

text: Alus myytiin romutettavaksi lokakuussa 1948.


title: HMS Rhododendron (K78)

text: HMS Rhododendron (viirinumero K78) oli Britannian Kuninkaallisen laivaston vuonna 1940 valmistunut Flower-luokan korvetti, joka palveli toisessa maailmansodassa.


title: HMS Rhododendron (K78)

text: Alus tilattiin 19. syyskuuta 1939 Belfastista Pohjois-Irlannista Harland and Wolffilta. Sen köli laskettiin 22. toukokuuta 1940 telakkanumerolla 1072 ja alus laskettiin vesille 2. syyskuuta. Alus valmistui reilua kuukautta myöhemmin 18. lokakuuta.


title: HMS Rhododendron (K78)

text: Alus myytiin 1950.


title: HMS Armeria (K187)

text: HMS Armeria (viirinumero K187) oli Britannian Kuninkaallisen laivaston vuonna 1941 valmistunut Flower-luokan korvetti, joka palveli toisessa maailmansodassa.


title: HMS Armeria (K187)

text: Alus tilattiin 8. huhtikuuta 1940 Belfastista Pohjois-Irlannista Harland and Wolffilta. Sen köli laskettiin 17. syyskuuta 1940 telakkanumerolla 1098 ja alus laskettiin vesille 16. tammikuuta 1941. Alus valmistui reilua kuukautta myöhemmin 28. maaliskuuta.


title: HMS Armeria (K187)

text: Alus myytiin 1948.


title: HMS Aster (K188)

text: HMS Aster (viirinumero K188) oli Britannian Kuninkaallisen laivaston vuonna 1941 valmistunut Flower-luokan korvetti, joka palveli toisessa maailmansodassa.


title: HMS Aster (K188)

text: Alus tilattiin 8. huhtikuuta 1940 Belfastista Pohjois-Irlannista Harland and Wolffilta. Sen köli laskettiin 15. lokakuuta 1940 telakkanumerolla 1099 ja alus laskettiin vesille 12. helmikuuta 1941. Alus valmistui reilua kuukautta myöhemmin 9. huhtikuuta.


title: HMS Aster (K188)

text: Alus myytiin romutettavaksi 1946.


title: Burghley Horse Trials

text: Burghley Horse Trials on kolmipäiväinen kenttäratsastuskilpailu. Se on järjestetty vuodesta 1961 lähtien Burghley Housen mailla lähellä Stamfordia Lincolnshiren kreivikunnassa Englannissa. Vuonna 1961 Harewood Housessa jouduttiin perumaan kolmipäiväinen kenttäratsastuskilpailu. Burghley Housen silloinen isäntä, Exeterin 6. markiisi David Cecil, sai innokkaana hevosurheilun ystävänä siirrettyä kilpailun nykyiseen paikkaan. Samalla siitä on tullut yksi suosituimmista ja arvostetuimmista hevosurheilutapahtumista, jota käy paikan päällä seuraamassa jopa 160 000 katsojaa.


title: Burghley Horse Trials

text: Kilpailun menestynein ratsastaja on William Fox-Pitt, joka on voittanut kilpailun kuudesti. Andrew Nicholsonilla on eniten osanottokertoja. Hän on osallistunut kilpailuun peräti 33 kertaa. Vuonna 2003 Pippa Funnell voitti ensimmäisenä ratsastajana kenttäratsastuksen Grand Slamin, eli hän voitti saman vuoden aikana Kentuckyn, Badmintonin ja Burghleyn kenttäratsastuskilpailut.


title: HMS Bergamot (K189)

text: HMS Bergamot (viirinumero K189) oli Britannian Kuninkaallisen laivaston vuonna 1941 valmistunut Flower-luokan korvetti, joka palveli toisessa maailmansodassa.


title: HMS Bergamot (K189)

text: Alus tilattiin 8. huhtikuuta 1940 Belfastista Pohjois-Irlannista Harland and Wolffilta. Sen köli laskettiin 15. lokakuuta 1940 telakkanumerolla 1100 ja alus laskettiin vesille 15. helmikuuta 1941. Alus valmistui kaksi kuukautta myöhemmin 12. toukokuuta.


title: HMS Bergamot (K189)

text: Alus myytiin 1947.


title: HMS Bryony (K192)

text: HMS Bryony (viirinumero K192) oli Britannian Kuninkaallisen laivaston vuonna 1941 valmistunut Flower-luokan korvetti, joka palveli toisessa maailmansodassa.


title: HMS Bryony (K192)

text: Alus tilattiin 8. huhtikuuta 1940 Belfastista Pohjois-Irlannista Harland and Wolffilta. Sen köli laskettiin 16. marraskuuta 1940 telakkanumerolla 1102 ja alus laskettiin vesille 15. maaliskuuta 1941. Alus valmistui kolmea kuukautta myöhemmin 16. kesäkuuta.


title: HMS Bryony (K192)

text: Alus myytiin elokuussa 1947 Norjalle, joka muutti sen sääalus "Polarfront II":ksi. Alus romutettiin 1979.


title: HMS Chrysanthemum (K195)

text: HMS Chrysanthemum (viirinumero K195) oli Britannian kuninkaallisen laivaston vuonna 1942 valmistunut Flower-luokan korvetti, joka palveli toisessa maailmansodassa.


title: HMS Chrysanthemum (K195)

text: Alus tilattiin 8. huhtikuuta 1940 Belfastista Pohjois-Irlannista Harland and Wolffilta, missä köli laskettiin 17. joulukuuta 1940 telakkanumerolla 1104. Alus laskettiin vesille 11. huhtikuuta 1941 ja valmistui vasta 26. tammikuuta 1942, koska se vaurioitui telakalle toukokuussa 1941 tehdyssä ilmahyökkäyksessä.


title: HMS Chrysanthemum (K195)

text: Alus luovutettiin vuonna 1942 Ranskalle, joka liitti sen laivastoonsa nimellä "FNFL Commandant Drogou". Vuonna 1948 alus myytiin United Whalersille, joka nimesi sen "Terje X":ksi. Portugali osti 1959 aluksen liittäen sen laivastoonsa nimellä "Carvalho Araujo". Alus poistettiin alusluettelosta 1975.


title: Tulivuoren juurella (elokuva)

text: Tulivuoren juurella ("Under the Volcano") on John Hustonin ohjaama yhdysvaltalais-meksikolainen draamaelokuva vuodelta 1984. Se perustuu Malcolm Lowryn samannimiseen, osin elämäkerralliseen romaaniin, jonka pohjalta käsikirjoituksen laati Guy Gallo. Elokuvan pääosissa näyttelevät Albert Finney, Jacqueline Bisset ja Anthony Andrews.


title: Tulivuoren juurella (elokuva)

text: Elokuva kertoo alkoholisoituneesta Britannian konsulista (Finney) meksikolaisessa kaupungissa marraskuun alussa vietettävänä kuolleiden päivänä.


title: Tulivuoren juurella (elokuva)

text: Cannesin elokuvajuhlilla "Tulivuoren juurella" asetettiin ehdolle Kultaisen palmun voittajaksi. Finney oli roolistaan ehdolla Oscar-palkinnon ja Golden Globen saajaksi. Myös Bisset sai Golden Globe -ehdokkuuden. Alex North oli Oscar-ehdokkaana elokuvan musiikista.


title: Tulivuoren juurella (elokuva)

text: "Video-oppaassa" vuodelta 1994 Asko Alanen sanoo Finneyn ”tukevan sooloilun” pitävän syöksykierretarinan sietokyvyn rajoissa. Hän antaa elokuvalle kolme tähteä viidestä, mikä vastaa sanallista arviota ”hyvä”. "VideoHound’s Golden Movie Retriever" antaa kolme tähteä neljästä.


title: Piilolampi (Vaala)

text: Piilolampi on Oulujoen vesistöön kuuluva pieni järvi tai lampi Vaalassa. Järven koillispuolelle on yhteys Saarijärven taitse kiertävää metsäautotietä. Järvi laskee koillisesta suo-ojia myöten Saarijärveen. Asumaton järvi on koillis-kaakkosuunnassa noin sataviisikymmentä metriä pitkä ja leveimmillään viitisenkymmentä metriä. Rannat ovat soistuneet.


title: Igor Smolnikov

text: Igor Aleksandrovitš Smolnikov (; s. 8. elokuuta 1988 Kamensk-Uralski) on venäläinen jalkapalloilija, pelipaikaltaan puolustaja. Hän on edustanut FK Zenit Pietaria elokuusta 2013 lähtien.


title: Igor Smolnikov

text: Hän aloitti uransa FK Lokomotiv Moskovassa. Vuosina 2006–2007 hän pelasi FK Torpedo Moskovassa. Lokakuussa 2007 hän siirtyi Lokomotiv Moskovaan. Maaliskuussa 2009 hän siirtyi lainalle FK Ural Ekaterinburgiin ja heinäkuussa samana vuonna hän siirtyi lainalle FK Tšitaan. Marraskuussa 2009 hän palasi Lokomotiviin. Maaliskuussa 2011 hän siirtyi lainalle Žemtšužina Sotšiin. Elokuussa 2011 hän siirtyi lainalle FK Rostoviin. Kesäkuussa 2012 hän teki neljän vuoden sopimuksen FK Krasnodarin kanssa. Elokuussa 2013 hän siirtyi FK Zenit Pietariin.


title: Igor Smolnikov

text: Venäjän maajoukkuedebyyttinsä hän teki 19. marraskuuta 2013 Etelä-Koreaa vastaan. Hänet on nimetty Euroopan-mestaruuskilpailujen joukkueeseen vuonna 2016.


title: Igor Smolnikov

text: Hän on naimisissa Ekaterinan kanssa ja heillä on kaksi poikaa: Aleksandr ja Luka.


title: Raul Mälk

text: Raul Mälk (s. 14. toukokuuta 1952 Pärnu) on virolainen poliitikko, joka on toiminut vuodesta 2007 Viron pysyvänä edustajana Euroopan unionissa. Aiemmin urallaan Mälk on toiminut muun muassa Viron ulkoministerinä ja maan suurlähettiläänä Irlannissa, Isossa-Britanniassa ja Portugalissa.


title: Raul Mälk

text: Mälk valmistui Tarton valtionyliopiston taloustieteiden laitokselta vuonna 1975, minkä jälkeen hän työskenteli Viron radion palveluksessa vuosina 1977–1990. Viron uudelleenitsenäistymisen jälkeen Mälk työskenteli eri tehtävissä ulkoministeriössä vuosina 1992–1996, minkä jälkeen hänet nimitettiin Viron suurlähettilääksi Isoon-Britanniaan ja Irlantiin. Mälk toimi myös Viron ulkoministerinä 1998–1999. Ison-Britannian suurlähettiläänä Mälk toimi vuoteen 2001 ja Irlannin vuoteen 2003 saakka. Hän oli myös Viron Portugalin suurlähettiläänä vuosina 2000–2003. Suurlähettilään tehtävien jälkeen Mälk palasi takaisin ulkoministeriön palvelukseen Viroon.


title: Korpijärvi (Utajärvi)

text: Korpijärvi on Oulujoen vesistöön kuuluva pienehkö järvi Utajärven kaakkoiskulmassa, Vaalan kunnanraja kulkee aivan järven kaakkoisrannan kohdalla. Järven eteläpuolelle on yhteys metsäautotietä Saarijärven sivuitse. Järvi laskee Saarijärven pohjoiskolkkaan reilun kilometrin mittaista Korpiojaa myöten. Kaakko-luoteissuuntainen järvi on viitisensataa metriä pitkä ja leveimmillään yhtä leveä. Pohjoisrannalla, jonne Sarvisuon-Jerusaleminsuon Natura 2000 -suojelualue yltää, on kämppä nuotiopaikkoineen.


title: Anthony Andrews

text: Anthony Corin Gerald Andrews (s. 12. tammikuuta 1948 Lontoo) on brittiläinen näyttelijä, joka tunnetaan etenkin lordi Sebastian Flyten roolista 1980-luvun alun tv-minisarjassa "Mennyt maailma".


title: Anthony Andrews

text: Anthony Andrews syntyi nelilapsiseen taiteilijaperheeseen Lontoon Hampsteadissa: äiti oli tanssija ja isä BBC:n kapellimestari ja sovittaja. Tunnettujen rooliensa vuoksi Andrewsia pidetään usein taustaltaan yläluokkaisena, mutta perhe ei ollut mitenkään varakas. Hän otti tanssitunteja kahdeksanvuotiaasta alkaen ja sai kouluvuosien jälkeen paikan Chichester-teatterista, aluksi näyttämöapulaisena. Koe-esiintymisen kautta hänet valittiin yhdeksi koulupojaksi Alan Bennettin näytelmään "Forty Years On", jossa rehtoria esitti John Gielgud.


title: Anthony Andrews

text: Andrews näytteli 1970-luvulla televisiosarjoissa, muun muassa monessa roolissa sarjassa "Kahden kerroksen väkeä", kunnes nousi maailmanmaineeseen "Menneen maailman" toisessa miespääosassa Jeremy Ironsin ohella. Andrews sai roolistaan Golden Globe- ja Bafta-palkinnot ja oli Emmy-palkintoehdokkaana.


title: Anthony Andrews

text: "Menneen maailman" jälkeen Andrews sai pääosan vuoden 1982 televisioelokuvassa "Ivanhoe". Hän näytteli yhtä pääosaa John Hustonin elokuvassa "Tulivuoren juurella" ("Under the Volcano", 1984) ja John Frankenheimerin elokuvassa "Verirahat" ("The Holcroft Covenant", 1985). Elokuvien ohella Andrewsia on nähty musikaaliproduktioissa, kuten professori Higginsinä vuoden 2001 "My Fair Ladyssa". Vuoden 2010 elokuvassa "Kuninkaan puhe" hän esitti pääministeri Stanley Baldwinia.


title: Anthony Andrews

text: Anthony Andrews on ollut vuodesta 1971 naimisissa Simpsons of Piccadilly -tavaratalon omistajasukuun kuuluvan näyttelijä Georgina Simpsonin kanssa. Heillä on kolme lasta, ja heidän tyttärensä kummitäti on prinsessa Anne.


title: Lauri Kuusanmäki

text: Lauri Johannes Kuusanmäki (1894 – 8. huhtikuuta 1967 Oulu) oli suomalainen historian lehtori, paikallishistorioiden kirjoittaja ja kansatieteilijä.


title: Lauri Kuusanmäki

text: Kuusanmäki toimi opettajantyön ohella Yleisradion ohjelmapäällikkönä Tampereella vuosina 1929–1961. Hänestä tuli Helsingin yliopiston filosofisen tiedekunnan kunniatohtori vuonna 1957.


title: Kivikesku

text: Kivikesku on Pirkanmaalla Nokialla sijaitseva järvi, joka kuuluu Kokemäenjoen vesistössä Ikaalisten reitin valuma-alueen Matalusjoen valuma-alueeseen.


title: Kivikesku

text: Järven pituus on 850 metriä, leveys 200 metriä ja sen pinta-ala on 10,0 hehtaaria. Järven kaakkoisrannat ovat metsämaata, mutta muualla rannat ovat soistuneita. Siihen laskee ympäröiviltä soilta suo-ojia ja järven luusua sijaitsee sen kaakkoiskulmassa. Laskuoja on kaivettu suo-oja ja se virtaa pohjoiseen yhtyen Jordaninojaan. Se jatkaa kulkuaan Pertunkorvenojana yhtyen Matalusjokeen Pinsiössä. Vesi viipyy järvessä keskimäärin 234 vuorokautta.


title: Kivikesku

text: Järvelle pääsee parhaiten Hopeatieltä, josta järvelle vievä metsätie kääntyy lähellä Ylöjärven rajaa. Järveä kiertää polku, jonka varrella on kaksi nuotiopaikkaa. Lähellä luusuaa sijaitsee vapaa-ajan asumus.


title: Kivikesku

text: Kivikeskun vedenlaatua on tutkittu kesällä vuosina 1983, 1995 ja 1998 sekä talvella vuosina 1995, 1997, 1998 ja 1999. Järven vesi on nykyään ruskeaa humusvettä vaikka vielä 1980-luvulla se oli kirkasta ja lähes väritöntä. 1980-luvulla veden laatu ja järven tila oli aavistuksen parempi kuin 1990-luvulla. Veden happamuustaso on laskenut, puskurikyky happamoitumista vastaan on alentunut ja ravinnetasot ovat nousseet. 1990-luvulla havaittiin myös, että järven happitalous oli häiriintynyt. Talvisin happi loppui järven pohjan vesikerroksissa ja laski selvästi myös pintavesissä. Tämä ei johdu pohjan sedimentin tilasta, vaan järven ravinnesisäinen kuormitus on pientä. Kesäisin happiongelmaa ei esiinny, koska vesi ei kerrostu lämpötilan mukaan. Kivikesku soveltuu virkistyskäyttöön tyydyttävästi.


title: Kivikesku

text: Järven rannat ja niiden ympäristö muodostavat luonnonsuojelualueen, joka on liitetty Natura 2000 ohjelmaan Kaakkurinjärvien nimisenä (tunnus: FI0333004). Suojelualue muodostuu useasta erillisestä alueesta, jossa Kivikeskun alueessa on neljä muutakin järveä tai lampea. Ne ovat Pikku Kivikesku ja Saapaslammi sekä kaksi pienempää lamparetta.


title: Aino Kannisto

text: Aino Kannisto (s. 27. tammikuuta 1973 Espoo) on suomalainen valokuvataiteilija, joka asuu ja työskentelee Helsingissä.


title: Aino Kannisto

text: Aino Kannisto valmistui Taideteollisesta korkeakoulusta valokuvataiteen linjalta maisteriksi vuonna 2001. Hän edustaa The Helsinki Schoolia.


title: Aino Kannisto

text: Omassa taiteilijalausunnossaan Kannisto kuvailee teoksiaan lavastetuiksi tilanteiksi, joihin hän projisoi omaa sisäistä tunnemaailmaansa. Vaikka kuvien aiheet eivät käsittele taiteilijan itsensä kokemia tilanteita, hän määrittelee ne omakuviksi sanan laajimmassa merkityksessä. Kuvat saavat vaikutteita mediasta: kirjallisuudesta, elokuvista ja valokuvista.


title: Daimler Company

text: Daimler Company Ltd, vuoteen 1910 asti Daimler Motor Company Ltd, oli brittiläinen ajoneuvoja valmistanut yhtiö. Liikemies Harry J. Lawson perusti yhtiön Lontooseen vuonna 1896. Myöhemmin pääkonttori ja ajoneuvojen valmistus siirtyivät Coventryyn, luoteis-Englantiin. Lawson hankki oikeudet Daimler-nimen käyttöön sekä Gottlieb Daimleriilta että Daimler-Motoren-Gesellschaftilta.


title: Daimler Company

text: Vuonna 1960 Jaguar Cars osti kaikki Daimlerin osakkeet niiden silloiselta haltijalta Birmingham Small Arms Company Ltd:ltä (BSA). Vuonna 1961 esitelty Daimler DR450 oli viimeinen yhtiön omaa suunnittelua ollut malli, sen jälkeen mallit olivat Daimlerin ulkoisilla tunnuksilla varustettuja Jaguareja. Daimler on merkkinä edelleen Jaguar Land Rover Ltd:n omistuksessa. Sen emoyhtiö on Jaguar Land Rover Automotive PLC, jonka omistaa intialainen Tata Group.


title: Daimler Company

text: Jaguar jakaa oikeudet "Daimler"-nimen käyttöön saksalaisen ajoneuvojen valmistajan Daimler AG:n kanssa. Jaguar teki vuonna 2007 sopimuksen, jonka mukaan saksalaisella sopimuskumppanilla on oikeus käyttää nimeä "Daimler" yhtiön ja sen tuotteiden yhteydessä. Näitä oikeuksia ei saksalaisilla aiemmin ollut. Sopimus ei rajoita Jaguarin oikeuksia valmistaa Daimler-nimisiä autoja.


title: Daimler Company

text: Vuosina 2005–2007 Jaguar käytti Daimler-nimeä yhden ajoneuvonsa, Daimler Super Eightin yhteydessä.


title: Daimler Company

text: Nimeä "Daimler" ovat käyttäneet kaksi toisistaan erillistä ajoneuvovalmistajaa. Molempien juuret ovat lähtöisin saman henkilön, saksalaisen insinöörin ja keksijän Gottlieb Daimlerin patenteista. Hän valmisti ensimmäisen nelipyöräisen, moottorikäyttöisen autonsa vuonna 1889.


title: Daimler Company

text: Saksalainen yhtiö, joka on lähtöisin Stuttgartin lähistöllä sijaitsevasta Cannstattista, oli perusta niille liiketoimille, joista ensin muodostui vuosina 1890–1926 toiminut Daimler-Motoren-Gesellschaft. Tämän jälkeen siitä tuli osa Daimler-Benz-yhtiötä, joka valmisti autoja Mercedes-Benz -nimellä, vuosina 1926–1998. Vuosina 1998–2007 yhtiön nimi oli DaimlerChrysler ja nykyisin Daimler AG. Yhtiö ei kuitenkaan ole vuoden 1908 jälkeen valmistanut yhtään ajoneuvoa "Daimler"-nimellä.


title: Daimler Company

text: Britanniassa liiketoiminnan Daimlerin patenttien alaisilla tuotteilla aloitti insinööri ja liikemies Frederick Simms. Simmsin vanhemmat olivat englantilaista syntyperää, mutta hän oli syntynyt ja kasvanut Hampurissa. Näin saksalainen teknologia oli hänelle tuttua ja suhteet saksalaisiin insinööreihin ja tekniikan alan ihmisiin läheiset. Simms rakensi vuoden 1889 Bremenin messuille suunnittelemansa, ilmakaapelivaunun esittelyä, kun hän tutustui samaisessa näyttelyssä Daimlerin valmistamaan polttomoottorikäyttöiseen raitiovaunuun, joka teki häneen suuren vaikutuksen. Daimler, joka oli kiihkeä anglofiili, oli työskennellyt Englannissa syksystä 1861 kesään 1863, höyryvetureita valmistaneen "Beyer, Peacock & Company" -yhtiön palveluksessa ja piti Englantia teknisen kehityksen kehtona. Näin miehet, joiden elämänpiiri oli saksalais-englantilaisen kulttuurin värittämä ja kiinnostuksen kohteena lupaava tulevaisuuden tekniikka, ystävystyivät, huolimatta siitä että Simms oli lähes kolmekymmentä vuotta Daimleria nuorempi.


title: Daimler Company

text: Simms aloitti Daimlerin moottoreiden Britannian maahantuonnin vuonna 1890 ja ne esiteltiin aluksi vene- ja paikallismoottorikäyttöön. Sopimuksella joka on päivätty 18. helmikuuta vuonna 1891, hän sai oikeudet Daimlerin patenttien alaisten tuotteiden valmistukseen ja myyntiin Brittiläisen imperiumin alueella. Tätä tehtävää varten hän perusti heinäkuussa 1891 Lontooseen "Simms & Co Consulting Engineers" -yhtiön. Simms perusti toukokuussa 1893 "Daimler Motor Syndicate Ltd:n", jonka alaisuuteen kaikki Daimleriin sidoksissa olleet toiminnot ja sopimukset siirrettiin. Heinäkuussa 1895 hän aloitti Daimlerin moottoreita voimanlähteenään käyttävien Panhard & Levassor -autojen edustuksen Britanniassa. Simms pyysi ystävänsä Gottlieb Daimlerin uuteen yritykseen konsultoivaksi insinööriksi.


title: Daimler Company

text: Samoihin aikoihin liikemies Harry J. Lawson oli tutkinut mahdollisuutta autojen kaupalliseen valmistamiseen ja hän hankki haltuunsa kaikki alaan liittyvät patentit, jotka vain kykeni. Vuonna 1895 hän osti Simmsiltä Daimler-moottoreiden valmistamisen patenttioikeudet sekä tämän yhtiön ja muutti Daimler Motor Syndicate Ltd:n "British Motor" -syndikaatiksi. Lawson näki tulevaisuuden olevan moottorikäyttöisten vaunujen ja pääeste niiden kaupallisen myynnin kasvulle oli laki, joka määräsi ajoneuvon edessä kulkemaan henkilön punaista varoituslippua heiluttaen. Laki oli peräisin vuodelta 1865, ja se oli säädetty itseliikkuvien höyrykäyttöisten koneiden ihmisille ja hevosille aiheuttaman vaaran välttämiseksi. Lawson sai vaikutusvaltaisten suhteidensa ansiosta vaikutettua lakiasäätäviin elimiin ja vuonna 1896 ajoneuvojen suurimmaksi sallituksi nopeudeksi sallittiin 12 mailia tunnissa (n. 19 km/h). Lakimuutoksen kunniaksi Lawson organisoi autoilla ajettavan Lontoo–Brighton-retkeilyajon ("Emancipation Day drive"), joka ajetaan edelleen vuosittain.


title: Daimler Company

text: Lawson oli perustanut "Great Horseless Carriage Company" -nimisen yhtiön, joka oli itse asiassa "British Motor" -syndikaatin kulissiyhtiö, jonka alaisuuteen moottorialan patentteja kerättiin. Tarkoituksena oli, että yhtiön ja syndikaatin hallussa olisi kaikki tärkeimmät patentit siten, että Britanniassa ei valmistettaisi yhtään autoa, ilman että syndikaatti saisi siitä osinkoja. Simms alkoi etsiä sopivaa paikkaa autojen ja moottoreiden tuotannon aloittamiseksi ja löysi mielestään loistavan paikan tehtaalle Cheltenhamista, lounais-Englannista. Siellä olisi ollut tarvittavat konepajan työkalut ja työvoimaa tarjolla. Lawsonilla oli kuitenkin tiedossaan liikekumppaninsa omistuksessa ollut vanha kutomorakennus Coventryssä, luoteis-Englannissa ja Lawson sekä British Motor -syndikaatti sopivat kaupat Coventryn tehtaasta. "Daimler Motor Companyn" perustamisen ja tehtaan hankkimisen myötä lausuttiin brittiläisen autoteollisuuden syntysanat.


title: Daimler Company

text:
Simmsillä oli ollut Panhard & Levassorin autojen edustukseen liittyvä ehto, jonka mukaan Daimler-Cannstatt saa jokaisesta Britanniassa myydystä autosta 10 prosentin komissiopalkkion.
Vuosi 1896 kului ainoastaan Panhardin ja Peugeotin autoja myyden. Cannstatt tuntui olevan kyvytön tai haluton toimittamaan tilattuja moottorien osia tai sopimuksen mukaisia piirustuksia. Vuoden aikana valmistui neljä koekappaletta, joista osan moottoreissa oli Coventryn tehtaan uudelleen suunnittelemia yksityiskohtia.


title: Daimler Company

text: Ensimmäinen auto valmistui tehtaalta tammikuussa 1897 ja se oli varustettu Panhard-moottorilla. Ensimmäinen coventrylaisella Daimler-moottorilla varustettu auto valmistui maaliskuussa 1897. Vuoden puolivälin paikkeilla valmistustahti oli kolme omaa autoa viikossa. Näiden ohessa tehdas valmisti lisenssillä Léon Bollée-autoja.


title: Daimler Company

text: Ensimmäisen kahdeksan toimintakuukautensa aikana yhtiö valmisti 89 kappaletta valmiita ajoneuvoja. Simmsiä ei oltu nimetty uuden yhtiön johtajistoon, hänellä oli siellä ainoastaan konsultin paikka. Hän kuitenkin istui saksalaisen Daimler-Motoren-Gesellschaftin johtokunnassa. Vuonna 1897 Simms sanoutui irti "Daimler Coventryn" konsultintoimestaan, keskittyäkseen työhönsä Saksan Daimlerin johdossa. Myös Lawson irtisanoutui yhtiöstä saman vuoden aikana. Syyksi hän ilmoitti liiallisen työtaakan, mutta hänellä oli myös niskassaan huomattavia velkoja ja petossyytteitä, joista hän sai tuomion vuonna 1904.


title: Daimler Company

text: Alkuperäisen suunnitelman mukaan Coventryssa oli tarkoitus valmistaa autoja, joiden voimanlähde perustuisi Saksan Daimlerin moottoreihin. Sopimuksesta huolimatta Cannstattin tehdas oli vastahakoinen toimittamaan tarvittavia piirustuksia, joten Coventryssä purettiin muutama Panhardin moottori palasiksi ja niiden mukaan tehtiin tarvittavat piirustukset. Vaikka myös Panhardin moottorit olivat alkuperäiseen Daimler-moottoriin perustuvia, olivat ne saaneet osakseen jo paljon kehitystä. Myös Coventryssa valmistetut moottorit saivat osakseen parannuksia, alkuperäisiin verrattuna.


title: Daimler Company

text: Vuonna 1898 Lawsonin omistama, Daimlerille koreja valmistanut "Great Horseless Carriage Company" joutui selvitystilaan ja siitä muodostettiin uusi yhtiö, "Motor Manufacturing Company". Yhtiö perusti Daimlerilta vuokratuille maille konepajan ja alkoi omien moottoreiden ja alustojen valmistuksen. Samana vuonna alkuperäisen patentinhaltijan, "Daimler Motor" -syndikaatin jälkeen muodostetusta "British Motor" -syndikaatista tuli "British Motor Company" eli virallinen yhtiö. Yhtiö kävi kovaa kamppailua pitääkseen elinkelpoisina patentit, jotka Harry Lawson oli Simmsiltä ostanut ja lisensoinut Daimler Motor Companylle ja muille moottoreiden valmistajille. Ajonevo- ja moottoriteknologia eteni kuitenkin jättiharppauksin ja kalliit patentit vanhenivat nopeasti.


title: Daimler Company

text: Heinäkuussa 1899 tapahtui Britannian ensimmäinen raportoitu kuolemaan johtanut auto-onnettomuus. Kuljettaja eli koneenkäyttäjä ja hänen matkustajansa menettivät henkensä, kun heidän ajoneuvonsa, 6HP Daimlerin, toinen takapyörä hajosi kappaleiksi ja kuljettaja menetti ajoneuvonsa hallinnan. Vuoden 1900 puolivälissä Simms ehdotti Daimler-Coventryn ja Daimler-Cannstattin fuusiota, mutta Daimler Motor Companyn johtokunta ei lämmennyt ajatukselle.


title: Daimler Company

text: Simms oli yhdessä saksalaisen insinöörin ja keksijän, Robert Boschin kanssa, kehittänyt polttomoottorien sytyshetken tarkempaan asettamiseen suunnitellun matalajännitemagneeton. Coventryssa ei laitteesta ja sen toiminnasta oltu kovin vakuuttuneita, mutta se luvattiin ottaa testikäyttöön. Boschin matalajännitemagneetto ei saavuttanut moottorivalmistajien keskuudessa suurta suosiota, ja myös Daimler-Coventry hylkäsi sen. Yhtiön piirtäjänä toiminut insinööri "E.W. Lewis" oli kehittänyt oman, katkojan kärkiin perustuvan sytytyslaiteiston, joka asennettiin ensimmäisenä Iso-Britannian kuninkaalle, Edward VII:lle toimitettuun autoon. Lewis siirtyi myöhemmin Rover Companyn palvelukseen ja suunnitteli yhtiön ensimmäisen moottoripyörän ja ensimmäisiä autoja. "Motor Manufacturing Company" joka toimi Daimlerilta vuokratulla maalla oli taloudellisissa vaikeuksissa ja vuonna 1905 Daimler otti yhtiön haltuunsa. Tähän mennessä Daimler oli valmistanut autoja 8-, 12-, 16- ja 22-hevosvomaisilla moottoreilla, 6'6" sekä 7'6" (1981 mm ja 2286 mm) akselivälin alustoille. Vuonna 1906 tarjolla olevat moottoritehot kasvoivat lukemiin 28-, 30- ja 35-hevosvoimaa, moottorien iskutilavuuksien ollessa vastaavasti 6787 cm³, 7247 cm³ ja 8462 cm³. Johtokunta hyväksyi myös 10,5 litran iskutilavuudella olleen, 50-hevosvoimaisen moottorin suunnitelmat. Aikakautena ennen sähköstartteja tällaisen moottorin kammella käyntiin pyöräyttäminen vaati koneenkäyttäjältä voimaa ja vankkaa rakennetta.


title: Daimler Company

text: Vuodesta 1903 lähtien jäähdyttäjän kennon päätysäiliöiden nesteputket ja jäähdytinsiivekkeet ovat olleet Daimlerin näkyvä tunnusmerkki. Myöhemmin, kun jäähdytinkenno piilotettiin maskin taakse, suojaan vaurioilta, kennon nesteputkia imitoiva teema jäi Daimlerin designin tunnusomaiseksi piirteeksi. Jäähdyttimen päätysiivekkeet ovat selvästi nähtävillä vuoden 1903 Daimler Tonneauta esittävässä kuvassa.


title: Daimler Company

text: "Silent Knight"-moottorin ominaisuuksista viehättyneenä Daimlerin pääjohtaja otti yhteyttä amerikkalaiseen keksijään, Charles Knightiin, joka asettui kutsun myötä asumaan Coventryn lähistölle vuonna 1907. Daimler palkkasi liikemies, insinööri ja keksijä Frederick Lanchesterin konsultoimaan uuden Knight-moottorin valmistus- ja asennussovelluksia. Lanchesterin teknisiä innovaatioita on muun muassa moottorin värinöitä vaimentava ja vääntömomenttia parantava kampiakselin vauhtipyörä. Daimler osti moottorin valmistuksen Britannian Imperiumia koskevat oikeudet ja jakoi Euroopan oikeudet belgialaisen Société Anonyme Minerva Motorsin kanssa. Knight-luistiventiilimoottorien myötä Daimler pudotti lautasventtiileillä varustettujen moottoreiden valmistuksen täysin ohjelmastaan.


title: Daimler Company

text: Daimlerin luistiventtiili-moottorit olivat mekaanisilta käyntiääniltään hiljaisia, mutta haittana niillä oli korkea moottoriöljyn kulutus. Tästä aiheutui palavalta öljyltä tuoksuva, sininen pakokaasu. Oman aikansa moottoreiden käyttöominaisuuksissa äänettömyys painoi kuitenkin vaakakupissa enemmän kuin raskaat pakokaasupäästöt.


title: Daimler Company

text: Daimler käytti luistiventtiilimoottoreita 1930-luvun puoliväiin. Ensimmäisenä lautasventtiileillä varustetun moottorin sai vuonna 1933 valmistajan alemman hintaluokan malli Fifteen.


title: Daimler Company

text: Daimler Motor Companyn ja Birmingham Small Arms Company Ltd:n fuusion isänä toimi BSA:n silloinen hallituksen puheenjohtaja Dudley Docker. Dockerin tarkoituksena oli saada vaikeuksissa rämpivä BSA:n autonvalmistus kannattavaksi Daimlerin tietotaidon ja varojen avulla. Hänen poikansa, "Sir Bernard Docker", ja hänen järjestyksessä toinen vaimonsa, "Lady Norah Docker", tulisivat näyttelemään merkittävää roolia Daimlerin värikkäässä historiassa.


title: Daimler Company

text: Syyskuussa 1910 Daimler Motor Company Ltd:n osakkeenomistajat suostuivat järjestelyyn, jossa BSA maksoi Daimlerin kauppahinnan käteisellä sekä oman yritysryhmänsä osakkeilla. BSA oli näennäisen vakaa monialayhtiö, joka valmisti tuliaseita, autoja, polku- ja moottoripyöriä ja omisti monia metallinjalostusyhtiöitä. Daimlerin hallitus näki suuryhtiön vakaana selkänojana, koska Britannian hallituksen asettama hevosvoimavero kuritti nimenomaan Daimlerin kaltaisia, suurimoottoristen autojen valmistajia. Veron voimaantulon jälkeen Daimlerin myynti oli lähtenyt rajuun laskuun. Fuusiossa ei haettu mitään etuja päällekkäisyyksien karsimisella vaan BSA:n autonvalmistus vain yksinkertaisesti siirrettiin saman katon alle Daimlerin Coventryn tehtaille. Vuonna 1912 tehtaalla työskenteli 5 000 henkilöä valmistaen vuodessa 1 000 autoa. Tämä suhde kertoi sen, että hallinto ei kyennyt uudelleenorganisoimaan tuotantoa järkevällä tavalla.


title: Daimler Company

text: Iso-Britannian aloitettua sotatoimet Euroopan mantereella vuonna 1914 myös Daimler siirtyi sotatuotantoon. Ajoneuvojen valmistuksen painopiste siirrettiin kuorma- ja linja-autojen valmistukseen. Lisäksi tuotantokapasiteettia nostettiin ja tehtaat alkoivat valmistaa moottoreita myös muille ajoneuvovalmistajille, tykinvetäjiin ja uuteen keksintöön, tankkiin. Lisäksi yhtiö valmisti lentokoneiden tähtimoottoreita ja kokonaisia lentokoneita sekä kenttätykkien kranaattien kuoria.


title: Daimler Company

text: Suuren sodan päättyminen aiheutti autoteollisuudelle suuria vaikeuksia. Sotatuotannon päätyttyä tehtailla oli runsaasti tarpeetonta työvoimaa ja inflaatiosta johtuen vähän tilauksia. Euroopassa monarkioiden kaatuminen merkitsi korkealaatuisten autojen markkinoiden huomattavaa kaventumista. Daimlerille tilanne oli erittäin vaikea. Henkilöautojen myynti laski tasaisesti 1920-luvun kuluessa ja romahti 1927–1928, josta johtuen yhtiö ei maksanut lainkaan osinkoja vuosien 1929–1936 välisenä aikana. Luistiventtiilimoottori alkoi olla vanhentunut, samoin Daimlerin autojen valmistuksen toimintatavat. Mallisto oli suorastaan yliampuvan laaja, mikä aiheutti ylimääräisiä kuluja esimerkiksi materiaalihankinnoissa. Vuonna 1925 Daimlerin nimen alla oli seitsemän perusmallia ja BSA:n nimellä kuusi. Teknistä kehitystä toki tapahtui ja vuonna 1925 Daimlerin moottorit saivat toimintavarmuutta lisäävän sytytyksen kaksoisjärjestelmän ja nokka-akselin painevoitelun.


title: Daimler Company

text: Vuonna 1926 Associated Equipment Company (AEC) ja Daimler perustivat yhteisyrityksen nimeltä "Associated Daimler Company (ADC)". Yhtiön oli määrä valmistaa hyötyajoneuvojen alustoja, joissa voimanlähteenä olisi joko Daimlerin valmistama luistiventtiilimoottori tai AEC:n lautasventtiileillä varustettu. Yhteistyö ei päässyt edes kunnolla alkuun, kun yhtiö jo saman vuoden aikana purettiin. Daimlerille jäi oikeus ADC-nimeen. Samana vuonna esiteltiin ensimmäinen eurooppalainen autokäyttöön sovellettu V12-moottori, Daimler Double-Six.


title: Daimler Company

text: Vuonna 1929 yhtiö sulki oman korinvalmistusosastonsa ja siirsi autojen korituksen ulkopuolisille toimijoille. Vuonna 1930 esiteltiin uusi 30HP-malli, jonka moottorin karstanpoistoväli oli jopa 40 000 mailia; aiemmin karstanpoisto oli suoritettu 8 000 mailin välein tai jopa useammin.


title: Daimler Company

text: Vuonna 1930 Daimler luopui tytäryhtiöstään, "Daimler Hire:sta", joka oli tarjonnut limousiineja kuljettajineen vuokrapalveluna. Suuren sodan jälkeen palvelukonseptiin oli liitetty lentotaksi-palvelu, joka asiakkaan tilauksen mukaan lensi haluttuihin kohteisiin Britaniassa ja manner-Euroopassa. Lisäksi yhtiö luopui osuuksistaan Singer Motorsissa mutta samaan aikaan siihen liitettiin BSA:n omistukseensa hankkima Lanchester Motor Company. Alkuun yhtiöt valmistivat autoja selkeästi eri merkeillä eri hinta- ja kokoluokkiin ja vain Lanchesterin suurimmat mallit nimettiin Daimlereiksi. 1930-luvun puolivälin paikkeilla nämä kaksi merkkiä kuitenkin jakoivat komponentteja keskenään ristiin ja esimerkiksi vuoden 1936 "Lanchester 18" ja "Daimler Light 20" eroavat toisistaan vain varusteiden ja maskin osalta.


title: Daimler Company

text: Tällainen markkinointitapa oli saanut alkunsa jo BSA-autojen yhteydessä ja käytäntöä jatkettiin aina Lanchesterin ja BSA:n autojen valmistuksen loppuun. Jos Lanchesterin isoimmat mallit saivat nimen Daimler, toimi kuvio myös toisinpäin ja ison Daimlerin keulalla saattoi komeilla Lanchesterin maski. Daimler-yhtiön sarjauotantomallisto 1930-luvulla oli äärimmäisen sekava, tarjoten erilaisia kuusi- ja kahdeksansylinterisillä moottoreilla varustettuja autoja eri merkkisinä.


title: Daimler Company

text: Vuonna 1933 oma koritehdas otettiin takaisin käyttöön koska Daimler ei ollut täysin tyytyväinen kaikkien korittajien laatuun. Vuoden 1933 aikana yhtiö valmisti 5 000 kappaletta pientä Lanchester Ten-mallia, 1100 kappaletta keskiluokan Daimler Fifteen-mallia, 850 kappaletta kappaletta keskiluokan Lanchester Eighteen-mallia ja 150 kappaletta suuremmalla moottorilla varustettuja Daimler Twenty-malleja.


title: Daimler Company

text: Vuonna 1934 esieltiin Daimlerin Straight-Eight, joka oli moderni työntötankomoottori. Daimlerin linja-autojen valmistus oli ollut läpi 1930-luvun jatkuvassa kasvussa. Niitä valmistettiin yksi- ja kaksikerrosversioina ja voimanlähteenä niissä käytettiin Gardner-, AEC- ja Armstrong Saurer-dieselmoottoreita. Vuonna 1937 perustettiin uusi yhtiö, "Daimler Transport Vehicles", valmistamaan sähköjohdinbusseja. Vuonna 1938 Daimler esitteli uuden "New Fifteen"-mallin joka jakoi alustansa ja korinsa "Lanchester Roadrider" -mallin kanssa. Vuonna 1939 esiteltiin 2,5 litraisella, 90 hevosvoimaisella moottorilla varustettu Daimler DB 18 Special Sports.


title: Daimler Company

text: Daimler tuli tunnetuksi voimansiirrossa käyttämistään Wilson-esivalintavaihteistosta sekä nestekytkimestä. Ne esiteltiin ensi kertaa, vuoden 1930 lopulla, Light Double-Six -uutuusmallin valinnaisena varusteena ja pian ne olivat käytösä kaikissa Daimlerin ajoneuvoissa, pienimmistä henkilöautoista kuorma- ja linja-autoihin. Tämä sovellus oli käytössä aina 1950-luvun puoliväliin asti, jolloin täysautomaattinen Borg-Warner tuli Daimlerin autojen vaihteistoksi. Lanchesterien automaattivaihteistoksi kaavailtiin myös Hobbs-vaihteistoa, mutta nämä suunnitelmat eivät toteutuneet.


title: Daimler Company

text: Britannian valmistautessa sotatoimiin hallitus pyysi Daimleria rakentamaan uusia tehtaita. Näin teollisuuden tuotantoa saataisiin nostettua, samalla kun tuotantolaitokset olisivat hajautettuna ja ilmapommitusten aiheuttamat vahingot olisivat mahdollisimman vähäiset. Vuonna 1939 Coventryssa aloitti toimintansa tehdas, joka valmisti Bristol Hercules -lentokonemoottoreita. Nykyisin tällä alueella toimii Jaguarien päätehdas. Vuonna 1938 Daimler teki sopimuksen nelivetoisen tiedusteluajoneuvon kehittämisestä. Ajoneuvon tulisi kyetä kiipeämään ja laskeutumaan 1:2 jyrkkyyden omaavia rinteitä ja kulkemaan sekä etu- että takaperin 60 mailin tuntinopeudella (96 km/h). Daimler Dingo saatiin tuotantoon kolme kuukautta sen jälkeen, kun Britannia oli julistanut sodan Saksalle. Ajoneuvosta kehitettiin myös tykkitornilla varustettu raskaampi versio Daimler Armoured Car. Sodan aikana Daimler valmisti yli 6 600 kevyttä tiedusteluajoneuvoa ja 2 700 tykkitornilla varustettua panssariautoa. Näiden lisäksi yhtiö valmisti 50 800 lentokonemoottoria sekä tarpeellisen määrän osia 9 500 moottorin valmistamiseen, 14 356 raskaan pommikoneen tykkitornia Browning-konekivääreineen, 74 000 Bren-konekivääriä sekä lisäksi kaksikerrosbusseja, sotatarvikkeiden valmistusta ja toimituksia koordinoivan ministeriön tilausten mukaisesti. Tämän kaiken ohessa Daimler oli sodan loppuun mennessä saanut valmiiksi oman 8,6-litraisen dieselmoottorinsa suunnitelmat. Moottorilla oli tarkoitus kyetä 250 000 mailia vastaavaan käyttötuntimäärään ennen kuin se olisi tarpeellista peruskunnostaa.


title: Daimler Company

text: Sodan päätyttyä autoteollisuuden oli käynnistettävä siviilituotantonsa sotaa edeltäneillä malleilla – vasta 1940-luvun lopulla valmistajat saivat markkinoille moderneja malleja. Uusi Lanchester 10 näytti samanlaiselta kuin kilpailijan malli, Ford Prefect, jonka koripellit tulivat samalta valmistajalta. Uutena mallina esiteltiin Eighteen, jossa käytettiin teräspulan takia runsaasti alumiinia. Malli oli jatkokehitetty ennen sotaa valmistetusta New Fifteen-mallista. Varustepuolella tapahtui hieman kehitystä. Isot DE27- ja DE 36-mallit olivat ensimmäiset sarjatuotantona valmistetut autot, jotka oli varustettu sähkötoimisilla lasinnostimilla.


title: Daimler Company

text: Autokauppa kangerteli, koska ostajat odottivat väliaikaiseksi nimetyn, korotetun autoveron laskua. Vuonna 1951 esitellyn luksusmallin 3-litre Regencyn valmistus lopetettiin seuraavana vuonna vain 52 valmistuneen auton jälkeen. Yhtiö sinnitteli eteenpäin ja pudotti kaikkien malliensa hintoja saadakseen aikaan edes jollakin lailla riittävää myyntiä. Yhtiön henkilöstökulut olivat melkoiset, koska palkkalistoilla oli tuolloin yli 4 000 henkilöä. BSA:n johtajana toisen maailmansodan alkuvuosista asti toiminut Sir Bernard Docker otti vastuulleen myös Daimlerin johtamisen vuonna 1953.


title: Daimler Company

text: Helpotusta Britannian autoteollisuuden ahdinkoon toi hallituksen ilmoitus autoveron poistamisesta huhtikuussa 1953. Daimler esitteli toukokuussa uuden, maltillisemman kokoisen Conquest-mallin. Conquest oli periaatteessa sama auto kuin nelisylinterinen Lanchester Fourteen / Leda LJ200, mutta kuusisylinterisellä moottorilla ja Daimlerin maskilla.


title: Daimler Company

text: BSA:n nimellä varustettujen autojen valmistus oli päättynyt toisen maailmansodan alkaessa, mutta Daimlerin ja Lanchesterin ongelmana oli edelleen liian monen mallin tarjonta. Mallisarjat olivat valmistusmäärältään pieniä ja lyhytikäisiä, joten niiden myyntiluvut jäivät alle kannattavuuden. Lisäksi Daimlerin autojen imago oli vanhanaikainen, mutta toki ylellinen. Autojen valmistus Lanchester-merkin alla lopetettiin vuonna 1954.


title: Daimler Company

text: Bernard Dockerin puoliso, Lady Norah Docker kehotti miestään suunnittelemaan Daimlerin markkinnointistrategian täysin uusiksi. Lady Docker suunnitteli markkinointia tehostaakseen mallit, jotka olivat sodanjälkeisessä Britanniassa kuin toiselta planeetalta tulleita. Ne olivat aikansa brittiläisille, konservatiivisille aristokraateille aivan liian mauttomia, jopa rahvaanomaisia, mutta jotka designiltaan vetävät vertoja mille tahansa kuuluisalle custom-autolle.


title: Daimler Company

text:
1951 "Golden Daimler" touring limousine, 36 Straight-Eight (DE36)-alusta: Korin väri sametin musta. Kaikki perinteiset kiiltävät osat, kuten koristekapselit, maski, puskurit, ovien kahvat, pakoputken pää ja polttoainesäiliöbn korkki, olivat kullatut. Auton kyljissä oli noin 7 000 kultaista tähteä. Istuin- ja kattoverhoilut olivat kultakirjailttua brokadi-kangasta. Auton varustukseen kuului mustaksi värjättyä krokotiilinnahkaa olevat matkalaukut, kullatuin metalliosin sekä mustan ja kullan yhdistelmää oleva teeastiasto.
1952 "Blue Clover" 2-ovinen coupé, 36 Straight-Eight (DE36)-alusta: Kaksisävyinen sininen, vaaleilla kyljillä, joihin on maalattu kultaisia neliapiloita. Nahkaverhoillut istuimet, tummansinisillä reunuksilla ja laventelin-sinisillä keskiosilla. Verhoilun tehosteena on siniseksi värjättyä liskonnahkaa, jolla myös ohjauspyörä ja takaosan taittuvat lisäistuimet on päällystetty. Varuustukseen kuului kaiverruksin koristellut lasisarja ja pullo sekä hopeinen teeastiastiasto. Vaseemmanpuoleisesta ovilokerosta löytyi manikyyrisetti, sinisessä liskonnahka-kotelossa. Kojeladan tavarahyllyltä löytyi hopeinen peili, kampa, vaateharja, kaksi hopeista purkkia sekä puuterirasia. Sivuikkunat olivat sähkötoimiset. Kattoikkuna oli lasinen.


title: Daimler Company

text: 1953 "Silver Flash" 2-ovinen coupé, Regency (DF300)-alusta: Sisäverhoilu punaiseksi värjättyä krokotiilinnahkaa.


title: Daimler Company

text: 1954 "Stardust" touring limousine, Regina (DF400)-alusta


title: Daimler Company

text: 1955 "Golden Zebra" 2-ovinen coupé, DK400-alusta: Kullatuilla korin kiilto-osilla ja seeprannahkaisella verhoilulla.


title: Daimler Company

text: Britit eivät oikein lämmenneet tällaisille autoille, jotka Atlantin toisella puolella olisivat, saadun julkisuuden myötä, täyttäneet myös tilauskirjat. Julkisuutta autot toki Britanniassakin saivat, mutta eivät välttämättä toivotunlaista. Kun saman aikaan Lady Docker oli lehdistön hampaissa, loisteliaan elämäntapansa ansiosta ja verottajan tutkimuksien kohteena, kirjattuaan Monte Carlon kasinokulujaan yhtiön tileihin, alkoi yhtiön johtokunnassa olevien pankkiirien mitta olla täysi, ja Dockerit saivat lähteä.


title: Daimler Company

text: Vuonna 1954 Daimler esitteli vuosikymmenien tauon jälkeen urheilullisemman malliston, Conquest DJ250-sarjan. Lanchesterin oli tarkoitus aloittaa 1,6-litraisella moottorilla varustetun "Spriten" valmistus. Voimansiirto oli aikomus toteuttaa Hobbsin "Mechamatic"-automaattivaihteistolla, nestekytkimen sijaan, mutta teknisiä ongelmia kasautui niin paljon, että jo 15:n valmistuneen Spriten jälkeen hanke hylättiin ja Lanchesterien valmistus lopetettiin. Vuonna 1955 Daimler esitteli Regencyyn perustuvan, 137 hevosvoimaisen, "One-O-Four DF310" -mallin, joka saavutti sadan mailin tuntinopeuden. Jack Sangster, joka oli myynyt moottoripyöriä valmistaneet yhtiönsä, Ariel Motorcyclesin ja Triumph Engineering Co Ltd:n BSA:lle vuonna 1951, siirtyi Bernard Dockerin paikalle Daimler Companyn johtoon vuonna 1956. Vuonna 1957 nestekytkimen käyttö Daimlerin henkilöautoissa lopetettiin ja yhtiö siirtyi käytämään täysautomaattisia vaihteistoja. Hyötyajoneuvojen tuotannossa nestekytkin pysyi edelleen voimalinjan rakenteena. Viimeinen nestekytkimellä varustettu henkilöautomalli oli DK400.


title: Daimler Company

text: Daimlerin henkilöautoyksikköön kuului 1950-luvun loppupuoliskolla Daimlerin henkilöautot, Lontoon takseja valmistanut Carbodies sekä Ariel-, Triumph- ja BSA-moottoripyörät. Tämän yksikön johtoon Sangster nimitti luottomiehensä Edward Turnerin. Moottoripyörien suunnittelijana toiminut Turner oli kuulunut jo Triumph Engineering Co:n johtajistoon ja hän suunnitteli Daimlerille kevyet, hemi-kantiset, 2,5- ja 4,5-litraiset Daimler V8-moottorit. Pienempi moottoreista otettiin käyttöön 2+2-paikkaisen urheilumalli Dart / SP250:n voimanlähteenä ja suurempi Majestic Major DQ450-mallin moottorina.


title: Daimler Company

text: Daimlerin V8-moottorit olivat käytössä aina British Leyland Motor Corporation Ltd:n muodostamisen alkuaikoihin asti. Isompi moottoreista pudotettiin pois valmistuksesta vuonna 1968 ja pienempi vuotta myöhemmin.


title: Daimler Company

text: Vuonna 1959 esitellyt uutuusmallit eivät tehneet kauppaa odotetunlaisesti. "Majestic Major" -mallia, joka oli Britannian markkinoiden nopein kuusipaikkainen auto, ei kyseisenä vuonna myyty yhtä ainoaa ja rivakkaa lasikuitukorista Dart/SP250-malliakin vain 110 kappaletta. Daimlerin kohtalo näytti jo melkein sinetöidyltä, mutta vuonna 1960 Daimlerin johtaja Jack Sangster sekä Jaguarin johtaja Sir William Lyons saivat neuvoteltua sopimuksen, jolla Daimler Companyn työkalut, tuotantolaitokset sekä nimi siirrettiin Jaguar Carsin omistukseen. Ensimmäinen fuusion myötä syntynyt Daimler oli vuonna 1962 esitelty 2.5 V8, jossa Jaguar MK II:n koriin oli istutettu Daimlerin V8-moottori. Tästä mallista tuli kaikkien aikojen myydyin Daimler ja se peittosi suosiossa samaa koria käyttäneen, 2,4 litran rivikuutosella varustetun Jaguarin.


title: Daimler Company

text: Daimler SP250 pysyi tuotannossa vuoteen 1964 ja Majestic Major vuoteen 1968. Molempien voimanlähteenä oli Daimlerin V8-moottori. Vuonna 1961 esiteltiin Daimler DR450, joka oli Majestic Majorista kehitetty limousine-versio, pidemmällä alustalla ja korkeammalla korilla. Nämä mallit olivat viimeiset, jotka olivat puhtaasti Daimlerin omaa suunnittelua. DR450:n seuraajaksi vuonna 1968 esitelty Daimler DS420 oli raskaalla kädellä modifioitu Jaguar 420G.


title: Daimler Company

text: Vuonna 1966 tehdyssä fuusiossa Jaguar Cars myytiin British Motor Corporation Ltd:lle ja tämän tuloksena syntyi autonvalmistuksen suuryhtiö British Motor Holdings. Vuonna 1968 BMH yhdistyi Leyland Motors Ltd:n kanssa ja tuloksena oli jättimäinen British Leyland Motor Corporation.


title: Daimler Company

text: Vuonna 1966 Jaguar esitteli S-Type:lle sukua olleen 420:n, jonka ylellisemmin varustettu versio oli Daimler Sovereign. Malli oli valmistuksessa vuosien 1966–1969 ajan. Daimler Sovereign oli mallinimenä käytössä vuosina 1966–1983. Jaguar 420:n valmistuksen loputtua Daimler Sovereign XJ6 oli Jaguar XJ-malleihin perustuva. Kehitysversiot ja valmistusvuodet olivat vastaavat kuin Jaguarilla: Series I 1968–1972, Series II 1973–1979. Series III oli Jaguarista poiketen tuotannossa vain vuosina 1979–1983 (Jaguar 1979-1992). Sovereign-mallinimi annettiin tällöin Jaguarin käyttöön ja huippumalli oli yksinkertaisesti nimeltään Daimler. Joillain markkina-alueilla ei käytetty laisinkaan Daimler-nimeä, vaan autot olivat nimeltään joko Vanden Plas tai Jaguar Vanden Plas. Jaguarin XJ40-mallin myötä kuutoskoneinen Daimler oli nimeltään Six.


title: Daimler Company

text: Vuodesta 1972 Jaguarin 5,3 litran V12-moottori tuli tarjolle XJ-sarjan voimanlähteeksi, ja Daimler otti oman versionsa nimeksi perinteikkään, vuosina 1926–1938 käytössä olleen Double-Sixin. Tämä mallinimi oli käytössä Series III:n valmistuksen loppumiseen asti, vuoteen 1992. Jaguarin esiteltyä XJ40-mallista version XJ81, jonka keulalle mahtui 6 litran V12-moottori, tehtiin myös tästä mallista Daimler Double-Six-versio, joka oli tuotannossa 1993–1994. XJ:n tavoin myös Daimler sai kevyen kasvojenkohotuksen ja mallikoodin X305 vuonna 1994. mallin valmistus jatkui vuoteen 1997 asti, jolloin V12-moottori pudotettiin pois valikoimasta.


title: Daimler Company

text: Vuonna 1982, British Leylandin lopullisen pilkkomisen yhteydessä, Jaguarin ja Daimlerin valmistus siirtyi Jaguar Car Holdings -yhtiölle. Vuonna 1984 Jaguar Car Holdings -yksiköstä muodostettiin Jaguar Cars -yhtiö, joka listattiin pörssiin. Sen omistajaksi tuli 1989 Ford Motor Company. Vuonna 1992 Daimler (Ford) lopetti DS420 Limousinen valmistuksen.


title: Daimler Company

text: Daimler pysyi edelleen Jaguarin lippulaivana kaikkialla muualla, paitsi Yhdysvaltain markkinoilla, jossa auton nimi oli "XJ Vanden Plas". Daimler-nimen käytöstä Yhdysvaltain markkinoilla oli luovuttu jo vuonna 1967.


title: Daimler Company

text: Daimlerin 100-vuotista taivalta ajoneuvojen valmistajana juhlistettiin vuonna 1996, valmistamalla 100:n kappaleen sarja Double Six- ja 100:n kappaleen sarja rivikuutosella varustettuja "Century"-erikoisversioita.


title: Daimler Company

text: Vuosi 1997 oli kuusisylinteristen moottorien viimeinen. Ne korvattiin Jaguarin esittelemällä V8-moottorilla ja auton mallinimeksi tuli tällöin Mark II XJ. Double Sixin korvaajaksi tuli mekaanisella ahtimella varustettu Super V8.


title: Daimler Company

text: Vuonna 2005 esiteltiin uusi Daimler Super Eight, joka pohjautui Jaguar XJ (X350)-malliin. Alumiinikorinen malli oli varustettu mekaanisesti ahdetulla, 4,2 litran V8-moottorilla, joka tuotti tehoa 291 kW (396 hv), suurimman vääntömomentin ollessa 533 Nm. Malli oli tuotannossa Daimler-nimisenä vuoteen 2007.


title: Daimler Company

text: Marraskuun 25. päivänä, vuonna 2008 julkistettiin virallisesti tieto, että intialainen monialayhtiö Tata Group ja sen ajoneuvoja valmistava tytäryhtiö Tata Motors on ostanut Jaguarin, Daimlerin ja Lanchesterin nimi- ja valmistusoikeudet. Tätä artikkelia kirjoitettaessa, vuonna marraskuussa 2015, Daimler- ja Lanchester-merkkien alla ei valmisteta ajoneuvoja. Saksalainen Daimler AG omisti Tata Motorsista 5,34 prosenttia 2010 vuoteen asti.


title: Island Gardensin asema

text: Island Gardens on Docklands Light Railwayn asema Island Gardensissa, Lontoossa, Oyster-vyöhykkeellä 2. Maanalainen asema on yksi kolmesta DLR:n asemasta, jolla on vakituisesti henkilökuntaa.


title: Island Gardensin asema

text: Asema avattiin 31. elokuuta 1987, jolloin se oli DLR:n ensimmäisen osan pääteasema. Se sijaitsi maasillalla North Greenwichin rautatieaseman alkuperäisellä paikalla, ja siinä oli kaksi laituria.


title: Island Gardensin asema

text: Kun linjaa jatkettiin etelään Thamesin alitse Lewishamiin, joen alitse piti kaivaa tunneli. Tämän vuoksi asema piti korvata uudella asemarakennuksella, joka rakennettiin maan alle hieman kauemmas joesta. Vanha asema suljettiin 8. tammikuuta 1999, ja uusi avattiin 20. marraskuuta 1999. Alkuperäinen asema ja maasilta on sittemmin purettu.


title: Rainer Knapas

text: Rainer Knapas (s. 1946 Pyhtää) on suomalainen filosofian lisensiaatti, taide- ja kulttuurihistorioitsija, kustannustoimittaja ja tutkija.


title: Rainer Knapas

text: Knapas on toiminut tutkijana muun muassa Museovirastossa, Helsingin yliopistossa ja Svenska litteratusällskapetissa. Hän on kirjoittanut artikkeleita kulttuuri- ja kirjallisuushistorian sekä arkkitehtuurin alueilta ja hänellä on ollut kolumni Ny Tid-lehdessä. Knapas on Helsingin yliopiston kunniatohtori.


title: Nordenstam

text: Nordenstam on seuraavien henkilöiden sukunimi:


title: Hartsihapot

text: Hartsihapot ovat havupuista saatavan pihkan aineosia, jotka sisältävät karboksyylihapporyhmän. Trisyklisiin diterpeeneihin kuuluvat hartsihapot ovat pihkan pääasiallinen yhdisteryhmä. Hartsihapot ovat haihtumattomia yhdisteitä ja niitä esiintyy muun muassa sydänpuussa ja puun kuoressa, erityisesti pehmeissä puulajeissa kuten männyssä. Havupuiden patologinen pihka koostuu pääasiassa monoterpeeneistä sekä hartsihapoista. Paperitehtaiden käyttämissä pehmeissä puulajeissa yleisimmät hartsihapot ovat abietiini-, dehydroabietiini-, pimaari- ja isopimaarihappo. Hartsihapoilla on erittäin vakaa rakenne ja ne kestävät hyvin kemiallisia prosesseja kuten esimerkiksi paperimassan valkaisuprosessia. Havupuissa hartsihappojen osuus uuteaineista on noin 25–30 prosenttia. Hartsihapoissa on sekä hydrofobinen (-CH) että hydrofiilinen (-COOH) osa ja ne liukenevat jonkin verran veteen. Paperiteollisuudessa hartsihappoja esiintyy muun muassa paperitehtaiden prosessivedessä sekä tehtaan jätevesissä. Hartsihapot ja niiden johdannaiset ovat myrkyllisiä vesistöjen kalalajeille. Hartsihappojen myrkyllisyys kasvaa alhaisemmassa pH:ssa.


title: Hartsihapot

text: Mäntyöljy sisältää hartsihappoja noin 41–58 prosenttia.


title: Angry Birds 2

text: Angry Birds 2 on Rovio Entertainmentin kesällä 2015 julkaisema pulmavideopeli, joka on kahdestoista "Angry Birds" -peli ja suora jatko-osa sarjan ensimmäiselle pelille. Se on ilmaiseksi pelattavissa, mutta sisältää mikromaksuja.


title: Angry Birds 2

text: Pelin idea on sama, mikä oli jo ensimmäisessä Angry Birds -pelissä; pelaaja yrittää lingota lintuhahmoja ritsalla vihreiden possujen rakennelmia päin. Tehtävänä on tuhota possut ja niiden rakennelmat joka kentässä. Kentän jälkeen näet saamasi 1-3 tähteä, ja saamasi pistemäärän.


title: Nordenstreng

text: Nordenstreng on muun muassa seuraavien henkilöiden sukunimi:


title: Art Virmola

text: Art Virmola on suomalainen toimittaja joka oli päätoimittajana ja toimittajana useissa 1960- ja 1970-luvuilla ilmestyneissä lehdissä.


title: Art Virmola

text: Virmola oli 1960-luvulla Kustannusliike Panin julkaiseman Nyrkki-lehden päätoimittajana. Vuosina 1960–1968 ilmestynyt Nyrkki-lehti ilmoitti olevansa "”aikamiesten amerikkalaistyylinen aikakauslehti”". Myöhemmin Virmola oli 1969 Batman-sarjakuvalehden toimittajana. Hän oli sitten päätoimittajana vuosina 1971–1973 ilmestyneessä Kustannus Oy Williamsin julkaisemassa Jääkiekko-lehdessä.


title: Art Virmola

text: Virmola toimitti myös Tarzan-sarjakuvalehteä ja oli vuosina 1970–1972 ilmestyneen Suomalainen MAD-lehden päätoimittajana. Virmola kirjoitti 1960-luvulla juttuja myös Tekniikan Maailma -lehteen ja Uuteen Kuvalehteen.


title: Art Virmola

text: Suomen Automobiili-Historiallinen Klubi ry (SA-HK) perustettiin 30. syyskuuta 1959 Virmolan aloitteesta.


title: Aarre Paakkanen

text: Aarre Holger Paakkanen oli suomalainen kirjailija joka käytti salanimiä A. Holge ja Antti Nyrkki.


title: Aarre Paakkanen

text: Paakkanen kirjoitti seikkailutarinoita 1940-luvulla myös Lukemisto-lehteen.


title: Aarre Paakkanen

text:
Salanimellä "A. Holge":
Salanimellä "Antti Nyrkki":


title: Nathan C. Brooks

text: Nathan Covington Brooks (s. 12. elokuuta 1809 – 6. lokakuuta 1898) oli yhdysvaltalainen opetusalan henkilö, historioitsija ja runoilija. Hän syntyi West Nottinghamissa Marylandissa ja hänestä tuli Baltimore City Collegen, Yhdysvaltain kolmanneksi vanhimman julkisen lukion, ensimmäinen rehtori. Hänestä tuli myös Marylandin ensimmäisen naisille tarkoitetun korkeakoulun, Baltimore Female Collegen, ainut rehtori.


title: Nathan C. Brooks

text: Koko opetusuransa ajan Brooks kirjoitti runo- ja proosakirjoituksia eri kirjallisuusalan lehtiin. Hän lähetti niitä esimerkiksi julkaisuihin Burton’s Gentleman’s Magazine, Graham’s Magazine, New York Mirror ja Southern Literary Messenger. Runouden ja proosan lisäksi hän tuotti useita pääasiassa klassiseen kirjallisuuteen keskittyviä oppikirjoja sekä muutamia maallikoille suunnattuja historia-aiheisia kirjoja. Näitä olivat mm. "First Lessons in Latin" (1845), "First Lessons in Greek" (1846), "A Complete History Of The Mexican War" (1849) ja "The History of the Church".


title: Halabja (maakunta)

text: Halabdjan kuvernementti (; ) on Irakin pohjoisosassa Iranin vastaiseen rajaan rajoittuva, Irakin Kurdistanin hallituksen maaliskuussa 2014 ja alueparlamentin maaliskuussa 2015 perustama kuvernoraatti (maakunta). Ennen Kurdistanin alueparlamentin päätöstä, Irakin parlamentti oli päättänyt vuoden 2013 lopussa ja Irakin hallitus oli antanut hyväksyntänsä uuden kuvernementin perustamiselle tammikuussa 2014 antamallaan lailla. Vaadittavasta Irakin parlamentin uudesta hyväksynnästä ei sen sijaan uutisoitu ainakaan näkyvästi. Jotkut tahot ovat arvioineet, ettei pelkkä Irakin Kurdistanin oma päätös ilman Irakin parlamentin hyväksyntää yksin riitä uuden kuvernementin perustamiseen Irakiin.